text:
དམངས་ཁྲོད་ཀྱི་བྱིས་གླུ་ནི་ངག་ཐོག་རྩོམ་རིག་གི་རྣམ་པ་མ་བཅོས་རང་གཟུགས་སུ་དོད་པའི་བྱིས་པའི་རྩོམ་རིག་གི་བྱེ་བྲག་ཅིག་ཡིན་ལ། བྱིས་པ་རྣམས་ཐོག་དང་པོར་རྩོམ་རིག་དང་འབྲེལ་འདྲིས་བྱུང་བའི་བརྩམས་ཆོས་ཀྱང་བྱིས་གླུ་ཉིད་ལས་མེད། དེར་ཉམས་དང་འགྱུར་བས་ལྟེམས་པའི་ལུས་ཀྱི་འགུལ་སྐྱོད་དང་ངག་གི་འགྱུར་ཁུགས། ཡིད་ཀྱི་འཆར་སྒོ་སོགས་ལྷན་དུ་འདྲེས་ཡོད་ཕྱིར། བྱིས་པའི་འཚོ་བ་དང་བར་ཐག་ཧ་ཅང་ཉེ་ཞིང་། སློབ་གསོའི་ངོ་བོ་དང་བསམ་བློའི་ངོ་བ། སྒྱུ་རྩལ་གྱི་ངོ་བོ་སོགས་ཀྱི་ཁྱད་ཆོས་ཕུན་སུམ་ཚོགས་པ་ཞིག་ལྡན། དེའི་ཕྱིར། བྱིས་གླུ་འདི་བྱིས་པའི་སློབ་གསོ་ཡི་གལ་ཆེའི་བསླབ་ཚན་ཞིག་ཏུ་གཞན་རིགས་ཀྱི་མཁས་པ་མང་པོས་འདོད་ལ། དེ་ནི་བྱིས་གླུ་ཡི་རིན་ཐང་ལ་ཁས་ལེན་ཐོབ་པའི་རྟགས་མཚན་དུ་བརྩི་ཆོག བྱིས་པ་ཞིག་ལ་མཚོན་ན། ངག་གི་སྒོ་མོ་ཡངས་པོར་ཕྱེ་སྟེ་དབྱངས་ཀྱི་འགྱུར་ཁུགས་སྟབས་བདེ་ཞིག་རང་འདོད་བཞིན་འགུག་པ་ནི་རྒྱུད་ཀྱི་ཤེས་པ་བཅོས་མས་མ་བསླད་པ་ཞིག་སྟེ། དེ་ནི་མཐར་གཏུགས་ན་རོལ་རྩེད་ཀྱི་སྤྲོ་སྣང་འཚོལ་བའི་བྱ་བྱེད་ཅིག་ལས་མ་འདས། བྱིས་པའི་གླུ་གཞས་ལ་རོལ་རྩེད་ཀྱི་ཕན་ནུས་ལས་གཞན་ཕྱི་ལུས་ཀྱི་བདེ་ཐང་དང་ནང་སེམས་ཀྱི་སྐྱིད་སྣང་ཚོར་བ་ལའང་ཐུན་མོང་མ་ཡིན་པའི་རམ་འདེགས་ནུས་པ་འདོན་བཞིན་ཡོད་དེ། གཙོ་བོ་གཤམ་གྱི་ཕྱོགས་འགའ་ནས་བརྗོད་ཆོག
གཅིག སྐད་ཆ་སྦྱོང་བའི་ནུས་པ།
སྤྱིར་བྱིས་གླུ་གང་ཡིན་ཡང་མིང་གི་བཀོལ་སྤྱོད་དང་ཚིག་གི་སྡེབ་སྟངས་ཉིས་ཆར་བབ་ཆགས་པའི་ཁྱད་ཆོས་ཤིག་ཡོད་གཤིས། ལོ་ཆུང་བྱིས་པ་དག་གིས་ངག་ལ་འགུག་དུས་སྤྲོ་སྣང་གིས་ཁེངས་ཤིང་རྩེད་དགའི་འདོད་བློ་ཚིམ་པ་སྨོས་མ་དགོས་ལ། ཞ་དང་ཞོར་ལ་སྐད་ཆའི་ནུས་པའམ་བརྡ་སྤྲོད་པའི་ནུས་པ་མཐོ་རུ་འདེགས་པར་ཕན་ཐོགས་ཆེན་པོ་ཡོད། བྱིས་གླུ་མང་ཆེ་བ་ནི་འཚོ་བའི་ཁྲོད་ཀྱི་རྒྱུན་བཀོལ་ཐ་སྙད་བེད་སྤྱད་ནས་གྲུབ་པ་ཡིན་ཞིང་། ཕལ་སྐད་ཀྱི་བྲོ་བ་སྟུག་ཅིང་ཟློས་སྒྲ་མང་བས་བྱིས་པས་གྱེར་སླ་ཞིང་ལོབས་སྐྱེན་ལ། སྙིང་བརྩེ་བའི་ཚོར་བ་རྣོན་པོ་ཞིག་གིས་ཁོ་ཚོའི་སེམས་ཁམས་ལ་སྤྲོ་སྣང་སྐྱེད་པ་ཡིན། བྱིས་གླུ་ལེན་པའི་གོ་རིམ་ཁྲོད་ནས་ཐ་སྙད་གསར་པ་དང་དངོས་པོ་གསར་པར་རྒྱུས་ལོན་དང་དེ་དག་དང་ལེན་བྱེད་པའི་ལྷན་སྐྱེས་ཀྱི་ནུས་པའང་སྔོག་འདོན་བྱེད་ནུས་པ་ཡིན། བྱིས་པས་ཀ་ཁ་ག་ང་དང་གཅིག་གཉིས་གསུམ་བཞི། ཉི་ཟླ་སྐར་གསུམ་སོགས་འཚོ་བའི་ནང་སྤྱོད་སྒོ་མང་ལ་མིག་མཐོང་ལག་ཟིན་དུ་གྱུར་པའི་དངོས་པོའི་མིང་རྣམས་གླུ་རུ་བླངས་པས། དེ་དག་གི་གཟུགས་དང་དོན་རྣམས་ཅི་ཡིན་མ་རྟོགས་ཀྱང་དེའི་བརྡ་དང་ཐ་སྙད་དག་སྔ་མོ་ནས་ཁ་རུ་བྱང་ཞིང་བློ་ལ་ཆུད་ཡོད་པས། སྨྲ་བརྗོད་ཀྱི་ལམ་ནས་ཕན་ཚུན་ལ་འབྲེལ་འདྲིས་བྱེད་པར་སྟ་གོན་བཟང་པོ་བྱས་ཡོད་པ་མིན་ནམ།
དམངས་ཁྲོད་དུ་དར་བའི་བྱིས་གླུའི་གླུ་ཚིག་ཐུང་ཞིང་བབ་ཆགས་ལ་ལྷོད་ཤ་ལྡན་པར་མ་ཟད། ཉན་པ་པོའི་ཡིད་དབང་འགུག་པ་ཞིག་ཀྱང་རེད། འདི་ལྟ་བུའི་ཁྱད་ཆོས་འཛོམས་ཕྱིར་བྱིས་པ་ཚོས་ཚིག་སྦྱོར་སྙན་འཇེབས་ལྡན་ལ་གསོན་ཉམས་དོད་པ་མང་པོ་ཞིག་བློ་རུ་ངེས་ཤིང་། གོ་མེད་ཚོར་མེད་ངང་གོ་བརྡ་སྤྲོད་པའི་ནུས་པའང་ཇེ་ལེགས་སུ་འགྲོ་བཞིན་ཡོད། འདི་ལྟར་ཁྱད་གཞི་བརྗོད་པའི་མིང་དང་ཁྱད་ཆོས་བརྗོད་པའི་མིང་དང་བྱ་བ་བརྗོད་པའི་མིང་སོགས་གོམས་འདྲིས་སུ་གྱུར་པ་དང་། བྱ་བྱེད་ལས་གསུམ་ཚང་བའི་ཚིག་གྲུབ་བེད་སྤྱོད་པའི་གྲངས་ཚད་ཇེ་མང་དུ་སོང་བས། སློབ་གྲྭའི་སློབ་གསོའི་བྱ་གཞག་ལའང་རྨང་གཞི་ལེགས་པོ་བཏིངས་ཤིང་མཐུན་རྐྱེན་གང་ལེགས་བསྐྲུན་ཡོད་པ་ནི་བསྙོན་དུ་མེད་དོ། །
བོད་རིགས་དམངས་ཁྲོད་ཀྱི་བྱིས་གླུ་ལ་རིགས་སམ་རྣམ་གྲངས་ཤིན་ཏུ་མང་པོ་ཞིག་ཡོད་ལ། དེ་དག་ལས་བྱིས་པའི་ཁ་ལྕེ་སྦྱོང་བའི་གླུ་ཞིག་བཀོད་ན “ཕར་རི་རི་ལ་ར་ཡུ་ལུ་ཞིག ཚུར་རི་རི་ལ་ལུག་ཡུ་ལུ་ཞིག ཕར་རི་རི་ཡི་ར་ཡུ་ལུ་ཡ་རབས་དང་། ཚུར་རི་རི་ཡི་ལུག་ཡུ་ལུ་ཡ་རབས། དེ་ཕ་རི་རི་ཡི་ར་ཡུ་ལུ་ལས་ཡ་རབས།” ཞེས་པ་ལྟ་བུར་མཚོན་ན། ཚིག་ཉུང་ལ་དོན་ཡང་ཆེན་པོ་ཞིག་མེད་མོད། འོན་ཀྱང་། དེའི་ནང་གི་མིང་བརྡ་དེ་དག་གི་སྐྱེ་གནས་དང་ཡིག་གཟུགས་གང་ཐད་ནས་འདྲ་ཆེ་བས། སྒྲ་དག་ཅིང་གདངས་གསལ་བོར་བཀླག་དགོས་ན་རིག་པ་བསྒྲིམས་ནས་བཀླག་དགོས། དེ་ལྟར་མིན་ཚེ་བྱིས་པ་ཕར་ཞོག་དར་མ་ཡིན་ཡང་མ་འཆུག་མ་ནོར་བར་བཀླག་རྒྱུ་དཀའ་མོ་རེད། དེའི་ཕྱིར། འདི་དང་འདི་ལྟ་བུའི་བྱིས་གླུ་མང་པོ་ཞིག་བྱིས་པ་དང་ན་གཞོན་གང་ཡིན་ཡང་སྒྲ་བརྗོད་ཀྱི་ནུས་པ་སྦྱོང་རྡར་བྱེད་པ་ལ་ཕན་ཐོགས་ཆེ་བ་བཤད་མ་དགོས་ལ། སྨྲ་བརྗོད་ཀྱི་ནུས་པ་ཇེ་ལེགས་སུ་གཏོང་བར་འདི་ལྟ་བུའི་སྨྲ་སྒོ་སྦྱོང་བའི་བྱིས་གླུ་གང་མང་རྒྱུ་ཆ་གལ་ཆེན་དུ་འཛིན་འོས།བྱིས་གླུའི་ནང་དུ་ཕྲད་ཤིན་ཏུ་ཉུང་ལ་དངོས་པོའི་མིང་དང་བྱ་བའི་མིང་། ཆོས་བརྗོད་ཀྱི་མིང་། གྲངས་ཀྱི་མིང་སོགས་བཀོལ་ཁྱབ་ཆེ་བས། བྱིས་པས་ཐ་སྙད་གསོག་ལོབ་ཡོང་བར་དགེ་མཚན་ཆེན་པོ་འདོན་བཞིན་ཡོད། མིང་དང་ཐ་སྙད་ཀྱི་གྲངས་འབོར་ཇེ་མང་དུ་སོང་བ་ལས་བྱིས་པའི་བསམ་གཞིག་གི་ནུས་པའང་གཏན་ཚིགས་དང་ལྡན་པར་འགྱུར་བཞིན་ཡོད་ལ། བྱ་དངོས་ཕན་ཚུན་བར་གྱི་འབྲེལ་བའི་སྐོར་ལ་ངེས་ཤེས་གསར་པ་སྐྱེད་ཅིང་། འགལ་བའི་མངོན་ཚུལ་ལའང་གོ་བ་གསར་པ་རྙེད་སྲིད་དེ། དྲི་བ་དྲིས་ལན་གྱི་གླུ་ལྟ་བུར་མཚོན་ན། དྲི་བ་འདྲི་མཁན་དང་དྲིས་ལེན་འདེབས་མཁན་གང་ཡིན་ཡང་། གཏན་ཚིགས་ངེས་ཅན་ཞིག་ལ་གཞི་བཅོལ་བ་ལས་གང་འདོད་དུ་ལན་འདེབས་པ་མིན་ལ། དེ་དག་གི་བར་དུ་གཅིག་ལ་གཅིག་བརྟེན་གྱི་འབྲེལ་བ་ཤུགས་ན་གནས་ཕྱིར། སྐད་ཆ་དང་བསམ་གཞིག་ཕྱོགས་གཉིས་ཀའི་སྦྱོང་རྡར་དང་འཕེལ་རྒྱས་ལ་སྐུལ་ལྕག་ནུས་པ་འདོན་བཞིན་ཡོད། དེ་ལས་གཞན། བྱིས་གླུའི་དབྱངས་འགྲོས་ཀྱིས་བྱིས་པར་རོལ་མོའི་ལོངས་སྤྱོད་ཉམས་སུ་མྱོང་དུ་བཅུག་པའི་ཞོར་ལ། ཤོག་བུ་སྣུམ་གྱིས་ཟོས་པ་བཞིན་སྐད་ཆའི་ཚོར་བ་ཇེ་རྣོ་དང་བརྗོད་སྟངས་ཀྱི་ཁྱད་པར་ཇེ་གསལ་དུ་འགྱུར་ལ། སྒྲ་རྒྱན་དང་སྐོར་བའི་རྒྱན་སོགས་ཀྱིས་བརྒྱན་པའི་བརྗོད་པ་དག་གི་དོན་དང་བཀོལ་སྟངས་ཐད་ལ་ངེས་ཤེས་གསལ་བོ་མེད་ཀྱང་། ཁ་ནས་ཐོགས་མེད་དུ་ལེན་པར་ཚོད་འཛིན་ཐེབས་མེད་པས། རོལ་མོའི་སྒྱུ་རྩལ་གྱི་སློབ་གསོ་དང་བློ་སྦྱོང་ཕྱོགས་ལ་དངོས་ཤུགས་ཅི་རིགས་ནས་ནུས་པ་ཆེན་པོ་ཐོན་ཡོད་དོ། །
གཉིས། བློ་སྒོ་འབྱེད་པའི་ནུས་པ།
བྱིས་པའི་ཤེས་རིག་གི་ཆུ་ཚད་དམའ་ཞིང་འཚོ་བའི་ཉམས་མྱོང་ཞན་པས་བྱིས་གླུ་མང་ཤོས་ཀྱི་ནང་དོན་སྟབས་བདེ་ཡིན་ལ། སྤྱིར་བཏང་གི་འཚོ་བའི་རྣམ་པ་དང་ཡུལ་ཆོས་ཀྱི་ཆོ་ག ཉི་ཟླ་གཟའ་སྐར་གྱི་རྒྱུ་བ། ཆར་རླུང་ཐོག་གློག་གི་འགྱུར་བ། གནམ་གཤིས་དྲོ་གྲང་གི་འགྱུར་ལྡོག་སོགས་རང་བྱུང་གི་རྣམ་པ་དང་། ཡང་ན་བྱ་བྱེའུ་འབའ་འབུ་ཡིས་གཙོས་པའི་སྲོག་ཆགས་ཀྱི་རིགས་དང་རྩྭ་རྩི་མེ་ཏོག་དང་ལྗོན་ཤིང་གིས་མཚོན་པའི་སྐྱེ་དངོས་ཀྱི་རིགས། ད་དུང་ཚོན་མདངས་རྣམ་པར་བཀྲ་བའི་ཁ་དོག་སྣ་ཚོགས། གྲངས་ཀྱི་རིག་པ་གསལ་བར་མཚོན་པའི་ཨང་རྩིས་སོགས་དང་འབྲེལ་བའི་རྟོག་འཆར་སོགས་ཉམས་ལྡན་ལ་ཡིད་དབང་འཕྲོག་པར་མ་ཟད། བྱིས་པའི་བློ་ཡི་འཁྱེར་སོ་དང་ཤིན་ཏུ་འཕྲོད་ལ། བརྗོད་བྱའི་ནང་དོན་སྣ་ཚོགས་ཐགས་སུ་བཀྲ་བས་བྱིས་པའི་མཚར་འཛིན་གྱི་བློ་དང་ཤེས་འདོད་ཀྱི་བསམ་པ་ཚིམ་པར་བྱེད། དེའི་ཕྱིར། བྱིས་པས་བྱིས་གླུའི་ཁྲོད་ནས་ཤེས་བྱ་གསར་པ་དང་ཉམས་མྱོང་གསར་པ་རྙེད་ཐུབ་པ་སྨོས་ཅི་དགོས། བྱིས་གླུ་མང་ཆེ་བར་བརྗོད་བྱ་སྟབས་བདེ་ཞིག་བཀོད་དེ།དེའི་སྐོར་གྱི་ཤེས་བྱ་དག་ཉམས་ལྡན་པའི་ཚིག་སྦྱོར་གྱི་ཤུགས་ལ་ཐོན་པར་བྱས་ཡོད་པས། ཁོ་ཚོས་རང་བྱུང་ཁམས་ཀྱི་ཆོས་ཉིད་དང་སྤྱི་ཚོགས་འཚོ་བའི་རྣམ་པ་དག་ཤེས་རྟོགས་བྱེད་པར་རམ་འདེགས་ཀྱི་ནུས་པ་ཐོན་ཐུབ་ལ། ཤེས་རབ་འཕེལ་ཞིང་བསམ་གཞིག་གི་ནུས་པ་ཡང་བསྐྱེད་ཡོང་། དཔེར་ན། སྐྱེ་དངོས་སྲོག་ཆགས་ཕྲ་རགས་སྣ་ཚོགས་ཀྱི་རྣམ་པ་དང་ཁྱད་ཆོས། ཉི་ཟླ་གཟའ་སྐར་དང་ནམ་ཟླ་དུས་ཚིགས་ཀྱི་འགྱུར་ལྡོག རང་བྱུང་དང་སྤྱི་ཚོགས་ཀྱི་རྒྱུན་ཤེས། གྲངས་ཀ་དང་དུས་ཚོད་ཀྱི་གོ་རིམ་སོགས་གསལ་དག་བདེ་གསུམ་གྱིས་ངོ་སྤྲད་ཡོད་པས། བློ་རྒྱ་སྐྱེད་པ་དང་གསར་གཏོད་ཀྱི་ནུས་པའང་སྔོག་སྤེལ་བྱེད་ཐུབ། ཚན་རིག་པ་ཆེན་མོ་ཨེ་དབྱིན་སི་ཐན་གྱིས“མིའི་རིགས་ཀྱི་བསམ་པའི་བློ་བཀོད་ནི་ཤེས་བྱ་ལས་གལ་ཆེ་སྟེ། རྒྱུ་མཚན་ནི་ཤེས་བྱ་ལ་ཚད་ཡོད་པ་དང་མིའི་བསམ་པའི་བློ་བཀོད་ཀྱི་ནུས་པར་འཇིག་རྟེན་འདིའི་ཡོད་ཚད་འདུ་ཞིང་། ཤེས་རིག་འཕེལ་འགྱུར་གྱི་གཞི་རྩ་དང་འཕེལ་རྒྱས་ཀྱི་སྒུལ་ཤུགས་གཙོ་བོའང་ཡིན་ནོ”ཞེས་གསུངས་ལ། བྱིས་པའི་དུས་སྐབས་ནི་བསམ་གཞིག་གི་ནུས་པ་སྐྱེད་སྲིང་དང་། འཆར་ཡན་གྱི་ནུས་པ་གོང་འཕེལ་དུ་འགྲོ་བའི་དུས་རིམ་ཆེས་བཟང་ཤོས་ཡིན་ཞིང་། དེ་ནི་སོན་འདེབས་པ་ལ་དཔྱིད་ཀྱི་དུས་ཚིགས་འདི་འཛུར་མི་རུང་བ་ཇི་བཞིན་ནོ། ། དཔེར་ན། “ཤར་འབྲོང་འབྲོང་སེ་མ་ལ་གཅིག་བྱས།ཤར་འབྲོང་འབྲོང་སེ་མ་ལ་གཉིས་བྱས།ཤར་འབྲོང་འབྲོང་སེ་མ་ལ་གསུམ་བྱས།ཟོམ་ལེབ་མ་གཅིག་བྱས། ཟོམ་ལེབ་མ་གཉིས་བྱས། ཟོམ་ལེབ་མ་གསུམ་བྱས། གསུམ་བྱས་ནས་རྟིང་མ་གཅིག་བྱས། རྟིང་མ་གཉིས་བྱས། རྟིང་མ་ལ་གསུམ། གསུམ་བྱས་ནས་སྣ་ཁུག་མ་གཅིག་བྱས།སྣ་ཁུག་མ་གཉིས་བྱས།སྣ་ཁུག་མ་ལ་གསུམ།གསུམ་བྱས་ནས་བཅོ་ལྔ་ལན།བཅུ་དྲུག་ལན། བཅུ་བདུན་ལན།བཅོ་བརྒྱད་ལན།བཅུ་དགུ་ལན།ཉི་ཤུ་ལན།” ཞེས་པ་ལྟ་བུར་མཚོན་ན། གྲངས་རིག་པའི་སྣོན་འཕྲི་བགོ་གསུམ་གྱི་ཤེས་བྱར་སྦྱངས་པ་བྱས་པར་མ་ཟད།བྱིས་པའི་བསམ་གཞིག་གི་ནུས་པ་དང་གསར་གཏོད་ཀྱི་ནུས་པ་གོང་འཕེལ་དང་ཞིབ་ཚགས་ཅན་དུ་བསྒྱུར་བར་ཕན་ལ། ནུས་པ་འདིའི་རིགས་སྦྱོང་རྡར་དང་གོང་འཕེལ་དུ་འགྲོ་བ་ལ་བྱིས་གླུ་ནུས་ལྡན་ཡིན་པའང་མ་སྒྲུབ་རང་འགྲུབ་ཏུ་གྱུར་འདུག་གོ །
གསུམ། སེམས་ཁམས་གསོ་བའི་ནུས་པ།
བྱིས་པ་ནི་མ་འོངས་པའི་སྤྱི་ཚོགས་ཀྱི་གསར་གཏོད་པ་ཡིན་ལ། འགྲོ་བ་མིའི་མདུན་ལམ་འོད་སྟོང་འབར་བ་ཞིག་ཏུ་བསྐྲུན་དགོས་ན། གཙོ་བོ་བྱིས་པའི་སེམས་ཁམས་དང་གཤིས་སྤྱོད་གང་འདྲ་ཞིག་སྐྱེད་སྲིང་བྱ་རྒྱུ་དེར་རག་ལས། བྱམས་པའི་ཆར་གྱིས་མ་བརླན་ཞིང་བརྩེ་བའི་དྲོད་ཀྱིས་མ་བསྐྱངས་པའི་སེམས་རྒྱུད་གཉོམ་པོ་ཞིག་གིས་ཚོན་མདངས་རྣམ་པར་བཀྲ་བའི་མི་ཚེའི་འཆར་འགོད་རི་མོ་ཞིག་འབྲི་ཐབས་མེད་ལ། མིའི་རིགས་ཀྱི་སེམས་ཁོང་དུ་རེ་བས་བརྟས་པའི་བདེ་སྐྱིད་ཕུན་ཚོགས་ཀྱི་འཚོ་བ་གསར་པ་ནི་དེ་ལས་ཀྱང་གསར་གཏོད་བྱེད་དཀའ་བ་ཞིག་རེད། དེའི་ཕྱིར། བྱིས་པའི་མི་ཚེའི་མྱོང་བ་དང་ཤེས་རྟོགས་ཀྱི་ནུས་པ་ཕུན་སུམ་ཚོགས་པ་དང་གཏིང་ཟབ་ཏུ་བཏང་སྟེ། ཡ་རབས་ཚུལ་ལྡན་དང་གཤིས་འཇམ་གཞུང་དྲང་གི་མི་གཤིས་ལེགས་པོ་སྐྱེད་སྲིང་བྱེད་ན། སེམས་ཁམས་བདེ་ཐང་གི་སློབ་གསོ་གཏོང་རྒྱུ་ནི་ཆེས་གལ་ཆེན་ནང་གི་དོན་ཆེན་རེད། སེམས་ཁམས་ལ་གནད་དོན་ཡོད་པའི་བྱིས་པ་ཞིག་གིས་མདུན་ལམ་ཡག་པོ་ཞིག་རྙེད་མི་ཐུབ་ལ། གྲུབ་འབྲས་གཡུར་དུ་ཟ་བ་ཞིག་ཀྱང་ལེན་དཀའ་མོ་རེད།
བཞི། སྤྱོད་བཟང་སྐྱོང་བའི་ནུས་པ།
གནའ་ནས་ད་བར་དུ་བྱིས་པ་ནི་བཟའ་ཚང་གང་བོའི་བརྩེ་སེམས་ཀྱི་འོ་ཞོ་ལྡུག་སའི་ཕོར་བ་སྙིང་རྗེ་བོ་དེ་ཡིན་ལ། བྱིས་པ་འཚར་ལོངས་འབྱུང་བའི་གོ་རིམ་ནི་བཟའ་མི་ཀུན་གྱིས་ཐུགས་སྣང་འཇོག་ས་དང་རེ་ལྟོས་འཆང་བའི་ཀྱག་ཀྱོག་གི་གོ་རིམ་རིང་མོ་ཞིག་སྟེ། གོ་རིམ་འདིའི་ཁྲོད་དུ་ཕ་མ་སྤུན་མཆེད་དག་གིས་སྙན་པའི་ངག་དང་བདེ་མོའི་ཚིག་གིས་བྱིས་པའི་སེམས་ལ་བརྩེ་འདང་གི་དྲོད་འཇམ་ཡང་ཡང་བསྐྱལ་ཡོད་པ་རེད། དཔེར་ན། “ལོ་ལོ་མ་ངུ་གཉིད་ལ་སྡོད། ། གཉིད་ལ་སྡོད་དང་རྟ་ཞིག་སྟེར། །རྟ་ལ་སྲབ་ཅིག་བསྐོན་ལ་སྟེར། ། རྟ་རྔ་མདུད་པ་རྒྱག་ལ་སྟེར། །…… ལོ་ལོ་མ་ངུ་གཉིད་ལ་སྡོད། །གནམ་གྱི་སྐར་མ་འཛིན་ལ་སྟེར། །ས་ཡི་མེ་ཏོག་བཏོག་ལ་སྟེར། །ལོ་ལོ་མ་ངུ་གཉིད་ལ་སྡོད། ། ལོ་ལོས་སྐྱིད་ཅིག་རིག་རྒྱུ་རེད” ཅེས་པ་ལྟ་བུར།ཕ་མས་རང་གི་བུ་དང་བུ་མོར་བཅངས་པའི་བརྩེ་འདང་དེ་ཤུགས་དྲག་པོས་མཚོན་ཡོད་ལ། དབྱངས་ཀྱི་འགྱུར་ཁུགས་སྙན་མོ་འདིའི་ཁྲོད་ནས། བྱིས་པ་རྣམས་ཞེ་ལྷོད་པོས་གཉིད་ལ་རོལ་ཐུབ་པ་དང་། ཕ་མ་དང་བུ་ཕྲུག་བར་གྱི་བརྩེ་འདང་དེ་སྔར་ལས་བརྟན་པོ་ཡོང་ངེས། འདི་ལྟ་བུའི་བྱིས་གླུར་ཐད་ཀར་བྱིས་པའི་ཀུན་སྤྱོད་ཡ་རབས་ཚུལ་ལྡན་དུ་གཏོང་བའི་སློབ་གསོའི་ཁྱད་ཆོས་མངོན་མེད་མོད། འོན་ཀྱང་། འདི་ནི་བྱིས་གླུའི་ཁྱད་ཆོས་ཤིག་ཏུ་ངོས་གཟུང་ཆོག་སྟེ། རྒྱའི་བྱིས་པའི་རྩོམ་རིག་སྨྲ་པ་པོ་ཀྲོའུ་ཙོ་རིན (周 作 人) གྱིས “བྱིས་གླུར་ཞིབ་འཇུག་བྱེད་པའི་ཕན་ནུས་ནི་བྱིས་པར་སློབ་གསོ་གཏོང་བའི་ཆ་ཞིག་ཀྱང་ལྡན་མོད། ཡིན་ནའང་། དེའི་བཟང་ཆ་ནི་སྒྱུ་རྩལ་གྱི་ངོ་བོ་ཅན་ཞིག་ལས་བསླབ་བྱའི་ངོ་བོ་ཅན་ཞིག་མིན” པར་བརྗོད་པའི་གནད་ཀྱང་འདི་ལ་ཐུག་འདུག མིའི་སྤྱོད་པ་བཟང་ངན་དེའང་སེམས་ཀྱི་ཀུན་སློང་དང་ལུས་ཀྱི་སྤྱོད་ལམ་གཉིས་ཀའི་བཟང་ངན་ལ་བྱ་བ་ཡིན་ལ། སྤྱོད་ལམ་བཟང་ངན་དེ་བསམ་པ་བཟང་ངན་ལ་རག་ལས་པས། ཆེས་གཙོ་ཆེ་བ་ནི་ནང་གི་སེམས་རྒྱུད་ལེགས་པོར་གཏོང་རྒྱུ་དེ་གལ་ཆེ། དེས་ན། ནང་གི་སེམས་རྒྱུད་བཟང་པོ་དེ་ཁ་ནས་ཚིག་བརྗིད་པོ་རེ་བཤད་དེ་ཁ་ཏ་བསླབ་བྱ་བྱས་པ་ཙམ་གྱིས་མི་ཆོག་པར། སེམས་པ་དང་སེམས་པའི་བར་ཐག་དེ་ནི་ཇི་ལྟར་ཇེ་ཉེར་གཏོང་ཐུབ་ན་དེ་ལྟར་བཟང་ལ། བར་ཐག་དེ་ཇེ་ཐུང་དུ་གཏོང་བར་བྱིས་གླུ་སྙན་མོ་ཞིག་གི་ཕན་ནུས་དེ་བསླབ་བྱ་བཙན་པོ་ཞིག་གི་བྱིན་རླབས་ལས་ལྡབ་འགྱུར་གྱིས་ཆེའོ། །


c: text/html

text:
ལྷའི་ཕྱི་ལོ་ ༢༠༡༥ ལོའི་ལོ་འཁོར་ལས་བསྡོམས་སྙན་ཐོ།
- Details
- བཀླགས་འདུག: 1270
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་དགའ་སྤོབས་དང་བཅས་ཕྱི་ལོ་ ༢༠༡༥ ལོའི་ལོ་འཁོར་ལས་བསྡོམས་སྙན་ཐོ་གནད་བསྡུས་ཡོངས་ཁྱབ་གསལ་བསྒྲགས་ཞུ་རྒྱུ་དང་འབྲེལ། ཕྱི་ལོ་༢༠༡༥ལོར་གལ་ཆེའི་ལས་རིམ་དང་ལས་འཆར་གྱི་རྣམ་གྲངས་ཁག་ ༤༨ ཙམ་ལག་བསྟར་བྱས་པ་བརྒྱུད་ཉུང་མཐར་ཁྱོན་མི་གྲངས་ ༣༢༠༠༠ ཙམ་ལ་ཕན་ཐོགས་དང་ཞབས་ཞུ་བསྒྲུབས་ཐུབ་པ་བྱུང་ཡོད་པ་རེད།
ཚོགས་པ་འདིའི་ལས་གཞི་ཁག་མུ་མཐུད་ལེགས་བཅོས་དང་རྒྱ་བསྐྱེད་གཏོང་མུས་ཡིན་ལ། ཚོགས་པའི་བསྒྲུབ་བྱའམ་དམིགས་འབེན་གཙོ་བོ་ལྔ་ནི་སྤྱི་ཚོགས་ཞབས་ཞུ་དང་། ཤེས་ཡོན་སློབ་གསོ། བོད་དོན་གོ་རྟོགས། དང་བླངས་གོ་སྐབས། རིག་གཞུང་བརྗེ་རེས་བཅས་ཡིན་ཞིང་། ཕྱི་ལོ་ ༡༩༩༧ ལོར་ཚོགས་པ་འདི་གསར་འཛུགས་བྱས་པ་ནས་བྱམས་བརྩེ་དང་གཏོང་ཕོད་ཆེ་བའི་རོགས་སྐྱོར་གནང་མཁན་རྣམ་པ་དང་འཛམ་གླིང་ས་ཕྱོགས་གང་ས་ནས་ལྷག་བསམ་རྣམ་དག་གིས་ཆོད་སེམས་གཏན་པོའི་ཐོག་ནས་ལེགས་སྐྱེས་འབུལ་མཁན་དང་བླངས་བ་ཆེས་མང་པོའི་ཤུགས་ཆེའི་རྒྱབ་སྐྱོར་འོག་ང་ཚོའི་སྤྱི་ཚོགས་ཞབས་ཞུའི་ལས་དོན་ཁག་མུ་མཐུད་དེ་ཡར་རྒྱས་དང་ལག་བསྟར་དོན་འཁྱོལ་ཡོང་བར་སྔར་ལས་ལྷག་པའི་འབད་བརྩོན་བྱེད་རྒྱུའི་སྐུལ་ལྕག་དང་སེམས་འགུལ་ཆེན་པོ་ཐེབས་སོང༌། ལྷག་དོན་ཕྱི་ལོ་ ༢༠༡༥ ལོའི་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་ལས་འཆར་དང་ལས་དོན་འཆར་གཞི་ལྟར་ལམ་ལྷོང་དང་གྲུབ་འབྲས་ལྡན་པ་བྱུང་སོང་བས་རོགས་སྐྱོར་གནང་མཁན་ཚོགས་པ་དང་སྒེར་བ་གཙོས་དང་བླངས་བ་ཚང་མར་སྙིང་དབུས་ནས་ཐུགས་རྗེ་ཆེ་ཞུ་འདོད་བྱུང་།
ཚོགས་པའི་སྐོར།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་ཕྱི་ལོ་༡༩༩༧ ལོར་ཐོག་མར་གསར་འཛུགས་ཀྱིས་རྒྱ་གར་གཞུང་ལ་ཡིད་ཆེས་དགེ་རྩའི་མིང་ཐོག་ཁྲིམས་མཐུན་དེབ་སྐྱེལ་དང་མངའ་སྡེའི་དཔྱ་ཁྲལ་ལས་ཁུངས་ནས་ཁེ་མེད་ཚོགས་པར་ངོས་ལེན་གྱིས་འབྲེལ་ཡོད་ཡིག་ཆ་བཀའ་ཁྲོལ་ཐོབ་ཡོད་པ་རེད། དེ་བཞིན་ཚོགས་པའི་དངུལ་རྩིས་ཀྱང་གནས་ཡུལ་གཞུང་གིས་ངོས་ལེན་ཡོད་པའི་ཆེད་ལས་རྩིས་པས་རྩིས་ཞིབ་དང་འབྲེལ་སྙན་ཐོ་སྟོན་གྱི་ཡོད་ཅིང་། ལོ་ལྟར་རྒྱ་གར་དབུས་གཞུང་དཔྱ་ཁྲལ་ལས་ཁུངས་ནས་ཚོགས་པའི་དངུལ་རྩིས་ལ་ཞིབ་བཤེར་གྱིས་དག་མཆན་གནང་གི་ཡོད། ལྷག་དོན་ཚོགས་པ་འདི་བོད་མིའི་སྤྱི་ཚོགས་ཙམ་མ་ཡིན་པར་རྒྱལ་སྤྱི་རང་བཞིན་གྱིས་ངོས་འཛིན་དང་འབྲེལ་གཟེངས་རྟགས་ཐོབ་པའི་ཚོགས་སྡེ་ཞིག་ཀྱང་ཆགས་ཡོད་པ་རེད།
དགོས་དམིགས་དང་ལས་རིམ་ཁག
ཚོགས་པའི་གཞི་རྩའི་དམིགས་ཡུལ་ནི་བཙན་བྱོལ་བོད་མིའི་སྤྱི་ཚོགས་ནང་གཞན་ཕན་ཆེད་མིང་དོན་མཚུངས་པའི་སྤྱི་ཚོགས་ཞབས་ཞུ་དང་ཤེས་ཡོན་སློབ་གསོའི་ལས་དོན་སྣེ་མང་བྱ་རྒྱུ་དེ་ཡིན་ཞིང་། མ་ཚད་ཧི་མ་ལའི་རི་རྒྱུད་དང་ས་གནས་རྒྱ་གར་མི་མང་ལའང་དེ་མཚུངས་སུ་སྤྱི་ཚོགས་ཞབས་ཞུ་བསྒྲུབས་དང་སྒྲུབ་བཞིན་པ་ཡིན།
ཉིན་ལྟར་ཚོགས་པས་ཁྱོན་མི་གྲངས་ ༢༠༠ ཙམ་ལ་ཞབས་ཞུ་སྒྲུབ་མུས་དང་། འཛམ་གླིང་ས་ཕྱོགས་གང་ས་ནས་ཕེབས་པའི་དང་བླངས་ལས་བྱེད་གྲངས་ ༡༥ ནས་ ༢༥ བར་གྱིས་དང་བླངས་ཐོག་ལས་ཀ་བྱེད་ཀྱི་ཡོད་ཅིང་། དེ་བཞིན་སྐད་ཡིག་འཛིན་གྲྭ་ཁག་དང་། སྒེར་ལ་དགེ་རྒན། གློག་ཀླད་འཛིན་གྲྭ་ཁག འཕྲོད་བསྟེན་དང་ཁོར་ཡུག་གོ་རྟོགས་ལས་གཞི། ཟས་བཅུད་ལྡན་པའི་སྤྱི་ཐབ། འཐུང་ཆུ་གཙང་མའི་ལས་གཞི། སྨན་དང་གྱོན་གོས་རིན་མེད་བགོ་འགྲེམས། བོད་དོན་དྲིལ་བསྒྲགས། བོད་ཀྱི་སྐད་ཡིག་དང་ལེགས་བྱང་དར་སྤེལ། ཨིན་ཡིག་དུས་དེབ་དཔར་སྐྲུན། དང་བླངས་གོ་སྐབས་དང་འབྲེལ་མཐུད། དཔེ་མཛོད་ཞབས་ཞུ་བཅས་ཚུད་ཡོད་པ་རེད།
གཞན་ཡང་ང་ཚོས་རྒྱལ་ཁབ་གང་ས་ནས་སློབ་ཕྲུག་ཚོག་ཁག་དང་ལྷན་རིག་གཞུང་བརྗེ་རེས་ཀྱི་ལས་ཞིག་སོགས་ཡོད་པ་མ་ཟད། དྷ་རམ་ས་ལར་ཕེབས་མཁན་དང་བླངས་བ་རྣམས་ལ་སྣེ་ལེན་དང་། རྒྱུས་སྟོན། ཁྱིམ་ཚང་གནས་སྡོད་སོགས་བཀོད་སྒྲིག་བྱེད་བཞིན་ཡོད།
ལས་རིམ་གྱི་ཕན་ཐོགས།
སྐད་ཡིག་འཛིན་གྲྭ་ཁག
འདི་ལོར་སྐད་ཡིག་འཛིན་གྲྭ་ཁག་ལ་གསར་དུ་ཐོ་འགོད་བྱེད་མཁན་སློབ་མ་གྲངས་ ༥༥༤ བྱུང་འདུག་པ་དང་། ཕྱི་ལོ་ ༢༠༠༦ ནས་ད་བར་སྐད་ཡིག་འཛིན་གྲྭ་ཁག་ལ་འཛུལ་ཞུགས་བྱེད་མཁན་ཁྱོན་མི་གྲངས་ ༡༠་༨༧༢ བྱུང་ཡོད་པ་རེད། ཆ་སྙོམས་ཉིན་ལྟར་འཛིན་གྲྭར་ཡོང་མཁན་སློབ་མ་གྲངས་ ༡༧༩ ཙམ་ཡོད་ཅིང་། ང་ཚོས་བོད་ཡིག་འཛིན་གྲྭ་སླར་ཡང་འགོ་འཛུགས་བྱས་སྟབས་ད་ལྟའི་ཆར་ཉིན་ལྟར་འཛིན་གྲྭ་ཁག་ ༡༣ ཙམ་ཚུགས་བཞིན་ཡོད་པ་རེད།
གློག་ཀླད་འཛིན་གྲྭ།
ཕྱི་ལོ་༢༠༡༥ ནང་གློག་ཀླད་སློབ་སྦྱོང་གནང་མཁན་ཁྱོན་སློབ་མ་གྲངས་ ༡༢༠ བྱུང་འདུག་པའི་ནང་ནས་སློབ་མ་ ༦༠ ལ་རིན་མེད་ཀྱི་སློབ་ཡོན་ཐོབ་ཡོད་པ་དང་། འདི་ལོར་དམིགས་བསལ་གྱིས་དུས་ཡུན་ཟླ་བ་གཉིས་རིང་ཁྱོན་སློབ་མ་ ༢༠ ཙམ་ལ་བོད་ཡིག་གི་དྲ་ཚིགས་བཟོ་སྟངས་སློབ་ཁྲིད་གོ་སྒྲིག་བྱས་ཡོད་པ་རེད།
དེབ་དང་གྱོན་གོས་བགོ་འགྲེམས།
ལྷའི་དང་བླངས་བ་དང་ཡུལ་སྐོར་བ་རྣམས་ཀྱིས་ཞལ་འདེབས་གནང་བའི་དེབ་དང་གྱོན་གོས་རྙིང་པ་གསོག་ཉར་གྱིས་དེ་དག་མཐུན་རྐྱེན་ཞན་པའི་གྲོང་གསེབ་ཏུ་མི་སྒེར་དང་སློབ་གྲྭ་ཁག་ལ་བགོ་འགྲེམས་བྱེད་ཀྱི་ཡོད་ཅིང་།
འདི་ལོར་ཁྱོན་གྱོན་ཆས་གྲངས་ ༤༥༠༠ ཙམ་རོ་ཊ་རེ་སྤྱི་ཚོགས་ཞབས་ཞུ་ཚོགས་པ་དང་། གཏོང་ལེན་དགེ་རྩ་ཚོགས་པ་བརྒྱུད་རྒྱ་གར་གྱི་གྲོང་གསེབ་ཁག་ལ་ཞལ་འདེབས་སྤྲད་ཡོད་པ་རེད།
མིག་དང་སོའི་ལས་འཆར།
ལྷའི་རིན་མེད་མིག་བརྟག་དཔྱད་དང་མིག་ཤེལ་མཁོ་སྤྲོད་ཀྱི་ལས་འཆར་འོག འདི་ལོར་ཁྱོན་མི་གྲངས་ ༨༦ ཙམ་ལ་མིག་བརྟག་དཔྱད་དང་མིག་ཤེལ་གསར་བཟོ། སྨན་བཅོས་བཅས་བྱས་ཡོད་པ་དང་། དེ་བཞིན་སོ་གཙང་བཟོ་དང་བཟོ་བཅོས་ཀྱི་ལས་འཆར་འོག་ཁྱོན་མི་གྲངས་ ༡༢༥ ཙམ་ལ་རིན་མེད་སོ་གཙང་བཟོ་དང་སྨན་བཅོས་སོགས་བྱས་ཡོད་ཅིང་། གཙོ་བོ་དྷ་ས་དང་སྦིར་ཁུལ་དུ་བོད་མི་དང་ནང་ཆོས་སློབ་གཉེར་བྱེད་མཁན་ཧི་མ་ལ་ཡའི་རི་བརྒྱུད་ཀྱི་གྲྭ་བཙུན་སོགས་ལ་རོགས་རམ་བྱས་ཡོད་པ་རེད།
འཐུང་ཆུ་གཙང་བཟོའི་ལས་འཆར།
འཐུང་ཆུ་གཙང་བཟོའི་ལས་འཆར་འོག ཆུ་ཚགས་འཕྲུལ་ཆས་གྲངས་ ༨ གསར་འཛུགས་ཀྱིས་ཁྱོན་མི་གྲངས་ ༣༥༠༠ ཙམ་ལ་འཐུང་ཆུ་གཙང་མ་ལོངས་སྤྱོད་དང་ཕན་ཐོགས་བྱུང་ཡོད་ཅིང་། ཆུ་ཚགས་འཕྲུལ་ཆས་གསར་འཛུགས་བྱེད་ཡུལ་ནི་བཙུན་དགོན་དང་། ས་གནས་རྒྱ་གར་དང་བོད་པའི་སློབ་གྲྭ་ཁག གངས་སྐྱིད་དབུས་བོད་མིའི་སྒྲིག་འཛུགས་ཀྱི་སྤྱི་ཐབ། བོད་ཀྱི་དཔེ་མཛོད་ཁང་། བདེ་ལེགས་སྨན་ཁང་། བོད་མིའི་གཞིས་ཆགས་ཁག་བཅས་ཚུད་ཡོད་པ་རེད།
ལྷའི་སྐྱབས་བཅོལ་བོད་མིའི་སྤྱི་ཐབ།
ལྷའི་སྐྱབས་བཅོལ་བོད་མིའི་སྤྱི་ཐབ་ནས་ཉིན་ལྟར་ཁྱོན་མི་གྲངས་ ༥༠ ནས་ ༦༠ བར་ལ་བཅུད་ལྡན་གྱི་ཉིན་གུང་ཞལ་ལག་སྤྲོད་ཀྱི་ཡོད་ཅིང་། འདི་ལོར་སྤྱི་ཐབ་ཏུ་ཞལ་ལག་མཆོད་མཁན་གསར་པ་གྲངས་ ༦༩ དང་ཕྱི་ལོ་ ༢༠༡༡ ལོར་སྤྱི་ཐབ་སྒོ་ཕྱེས་པ་ནས་བཟུང་ཞལ་ལག་མཆོད་མཁན་ཁྱོན་མི་གྲངས་ ༣༣༠ ལ་ཕན་ཐོགས་བྱུང་ཡོད་པ་རེད།
འབྲེལ་གཏུགས་དུས་དེབ།
འབྲེལ་གཏུགས་དུས་དེབ་ནི་བཙན་བྱོལ་བོད་མིའི་སྤྱི་ཚོགས་ནང་བོད་དང་འབྲེལ་བའི་གནས་ཚུལ་ཨིན་ཡིག་ནང་འགྲེམས་སྤེལ་བྱེད་བཞིན་པའི་ཟླ་རེའི་དུས་དེབ་རྙིང་ཤོས་དང་ཁྱབ་ཆེ་ཤོས་གྲས་ཤིག་ཡིན་པ་དང་། འདི་ལོར་ཁྱོན་དུས་དེབ་གྲངས་ ༡༡༣༠༠ རྒྱ་གར་ནང་དང་ཕྱི་རྒྱལ་ཁག་ལ་རིན་མེད་འགྲེམས་སྤེལ་བྱས་ཡོད་པ་དང་། དུས་དེབ་དེའི་ཐོག་འཛམ་གླིང་གི་རྒྱལ་ཁབ་གང་ས་ནས་དང་བླངས་བ་མི་གྲངས་ ༦༧ གྱིས་བོད་པའི་སྐོར་གསར་འགྱུར་དང་ཆེད་སྒྲིག་རྩོམ་ཡིག་གྲངས་ ༡༥༡ ཙམ་སྤེལ་ཡོད་པ་དང་། འདི་ལོར་གསར་དུ་དུས་དེབ་མངག་ཉོ་ཐོ་འགོད་གནང་མཁན་གྲངས་ ༩༣ བྱུང་ཡོད།
མཁས་དབང་ཟམ་གདོང་རིན་པོ་ཆེ་མཆོག་གི་དྲ་ཚིགས་ཀྱི་ལས་འཆར།
བོད་ཀྱི་སྐད་ཡིག་དང་ལེགས་བྱང་གཅེས་སྲུང་གི་ལས་འཆར་འོག ཡིག་ངག་གཉིས་ཐོག་ནས་ཡོད་པའི་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གི་བཀའ་སློབ་གསུང་བཤད། གསུང་རྩོམ། སྒྲ་ལྡན་གསུང་བཤད། སྐུ་པར་དང་བརྙན་པར་སོགས་བསྡུ་རུབ་ཀྱིས་གང་ཉིད་ཀྱི་དྲ་ཚིགས་ཐོག་འགོད་སྤེལ་བྱེད་མུས་ཡིན་སྟབས། ཆ་སྙོམས་ཟླ་རེར་ལྟ་ཀློག་བྱེད་མཁན་གྲངས་༡༠༠༠༠ ལྷག་ཙམ་ཆགས་ཀྱི་ཡོད་པ་རེད།
འདི་ལོར་དྲ་ཚིགས་ཐོག་བོད་ཡིག་གི་གསར་འགྱུར་དང་བཀའ་སློབ་གསུང་བཤད་ཀྱི་རྩོམ་ཡིག་གྲངས་ ༤༤ དང་ཨིན་ཡིག་ནང་རྩོམ་ཡིག་གྲངས་ ༣༠ སྒྲ་ལྡན་གསུང་བཤད་གྲངས་ ༡༦༢ བརྙན་པར་གྲངས་ ༨ པར་རིས་གྲངས་ ༡༧༠ དྲ་ཐོག་གསར་དུ་འགོད་སྤེལ་བྱས་ཡོད། གསུང་རྩོམ་དེ་དག་ནི་བོད་ཀྱི་སྐད་ཡིག་དང་། ལོ་རྒྱུས། ལེགས་བྱང་། ནང་ཆོས་སོགས་ལ་སློབ་སྦྱོང་བྱེད་མཁན་རྣམས་ལ་ཞིབ་འཇུག་གི་གལ་ཆེའི་རྒྱུ་ཆ་ཆགས་ཡོད་པ་རེད།
ད་དུང་བོད་ཨིན་གཉིས་ནང་ཡོད་པའི་རྩོམ་ཡིག་ཁྱོན་ཤོག་གྲངས་ ༥༠༠ ཙམ་ཞུ་དག་བྱེད་མུས་ཡིན་པ་དང་། གནས་ཚུལ་ཞིབ་ཕྲ་www.samdhongrinpoche.com ཞེས་པའི་དྲ་ཚིགས་འདིའི་ཐོག་ནས་གཟིགས་རོགས།
ཁོར་ཡུག་དང་འཕྲོད་བསྟེན་སྲུང་སྐྱོབ་ཀྱི་ལས་འཆར།
ལྷའི་ཁོར་ཡུག་དང་འཕྲོད་བསྟེན་སྲུང་སྐྱོབ་ཀྱི་ལས་འཆར་འོག དྷ་ས་ཁོར་ཡུག་གཙང་བཟོའི་ལས་ཁུངས་དང་འབྲེལ་ཡོད་ཚོགས་སྡེ་དང་མཉམ་འབྲེལ་གྱིས་འདི་ལོར་དྷ་ས་མེ་གྷན་ཁུལ་དུ་ཁོར་ཡུག་གཙང་བཟོ་ཐེངས་གསུམ་དང་འཛམ་གླིང་ཁོར་ཡུག་ཡིན་མོ་སྲུང་བརྩི་བྱས་ཡོད་པ་དང་། དེ་བཞིན་ལྷའི་སློབ་ཕྲུག་དང་སློབ་གྲྭ་གཞན་ཁག་ཅིག་ལ་གཉན་ནད་རེག་དུག་སྐོར་གོ་རྟོགས་གཏམ་བཤད་ཐེངས་གཉིས་དང་། མཆིན་པའི་གཉན་ཚད་ཁ་པའི་སྐོར་གོ་རྟོགས་གཏམ་བཤད་ཐེངས་གཅིག་བཅས་གོ་སྒྲིག་བྱས།
འཛམ་གླིང་གཉན་ནད་རེག་དུག་གི་ཉིན་མོར་དྷ་ས་རོ་ཊ་རེ་སྤྱི་ཚོགས་ཞབས་ཞུ་ཚོགས་པ་དང་། བདེ་ལེགས་སྨན་ཁང་གཉིས་དང་མཉམ་འབྲེལ་གྱིས་གཞི་རྒྱ་ཆེ་བའི་གཉན་ནད་རེག་དུག་སྐོར་ལས་འགུལ་དང་། གོ་རྟོགས་འཁྲབ་སྟོན། རིན་མེད་ཀྱི་ཁྲག་བརྟག་དཔྱད། དེ་བཞིན་གོ་རྟོགས་ཡིག་ཆ་འགྲེལ་སྤེལ་བཅས་བྱས།
འདི་ལོར་ང་ཚོའི་ཁོར་ཡུག་གི་དྲ་ཚིགས་www.tibetnature.net ཞེས་པའི་བོད་ཡིག་དྲ་ཚིགས་ཐོག་འཛམ་གླིང་གི་ཁོར་ཡུག་གི་གནས་ཚུལ་སྤྱི་དང་སྒོས་སུ་བོད་ཀྱི་ཁོར་ཡུག་དང་འབྲེལ་བའི་གནས་ཚུལ་གསར་པ་གྲངས་ ༤༢ སྤེལ་ཡོད་པ་དང་། དེ་བཞིན་ཁོར་ཡུག་སྐོར་གྱི་ཨིན་ཡིག་དྲ་ཚིགས་ཐོག་ཁྱོན་རྩོམ་ཡིག་གསར་པ་གྲངས་ ༥༡ ཙམ་སྤེལ་ཡོད་པ་རེད།
རིག་གཞུང་བརྗེ་རེས་ཀྱི་ལས་རིམ།
འདི་ལོར་རྒྱལ་སྤྱིའི་ཚོགས་སྡེ་ཁག་དང་ལྷན་ཁྱོན་ཚོ་ཁག་གྲངས་ ༡༤ ཙམ་དང་རིག་གཞུང་བརྗེ་རེས་བྱས་ཤིང་། དེའི་ནང་རཱ་སི་ཊི་ཁི་པཱ་ཐི་ཝེ(Rustic Pathways)ཡི་ཚོ་ཁག་ ༧ དང་། ལའེ་ཧྥུ་ཝོར་ཁེ་(Lifework)ཡི་ཚོ་ཁག་ ༢ (Tulane University)ཐུ་ལན་གཙུག་ལག་སློབ་གཉེར་ཁང་གི་ཚོ་ཁག་ ༢ སན་ཏི་ནཱ་རེ་མཐོ་རིམ་སློབ་གཉེར་ཁང་(Centenary College )དང་ལོ་ཡོ་ལཱ་གཙུག་ལག་སློབ་གཉེར་ཁང་(Loyola University)གཉིས་ནས་ཚོ་ཁག་རེར། དེ་བཞིན་ཨ་རི་ནས་ཆེད་ལས་སྨན་པ་(professional medical practitioners)ཡི་ཚོ་ཁག་གཉིས་བཅས་ཚུད་ཡོད་པ་དང་། ཚོ་ཁག་དེ་དག་ལས་རིག་གཞུང་བརྗེ་རེས་གནང་མཁན་ཁྱོན་མི་གྲངས་ ༢༡༠ ཙམ་ཆགས་ཡོད་པ་རེད།
གཟེངས་རྟགས།
འདི་ལོར་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་ལ་ལྷོ་ཨེ་ཤེ་ཡའི་ནང་གཞུང་འབྲེལ་མིན་པའི་ཚོགས་པའི་ནང་ནས་ >གྱི་གཟེངས་རྟགས་ཨང་དང་པོ་དེ་ཐོབ་ཡོད་པ་རེད།
མཛད་སྒོ་དེ་ཕྱི་ལོ་ ༢༠༡༥ ཟླ་ ༡༠ ཚེས་ ༩ ཉིན་རྒྱ་གར་གྱི་རྒྱལ་ས་ལྡི་ལི་གསར་པར་རྒྱ་གར་རང་བྱུང་བསྟི་གནས་ཁང་དུ་ཚུགས་ཤིང་། ཐོག་མའི་སྡེ་ཚན་མི་འདྲ་བ་དྲུག་གི་འོས་གཞི་ནང་ལྷོ་ཨེ་ཤེ་ཡའི་རྒྱལ་ཁབ་རྒྱ་གར་དང་། བལ་ཡུལ། པཱ་ཀི་སི་ཐན། ཨ་ཧྥ་གྷན་ནི་སི་ཐན། བྷང་ལ་དྷི་ཤི། འབྲུག སིང་གྷ་ལ། མལ་ཌེ་ཝས་བཅས་རྒྱལ་ཁབ་བརྒྱད་ཀྱི་ནང་ནས་གཞུང་འབྲེལ་མིན་པའི་ཚོགས་པ་གྲངས་ ༢༢༥ ནང་སླེབས་ཡོད་པ་དང་།  >ཞེས་པའི་སྡེ་ཚན་དེའི་རྟིང་རྩོད་ནང་ཚོགས་པ་གྲངས་ ༧༠ ཡི་ནང་ནས་བྱ་དགའ་ཨང་དང་པོ་ཐོབ་ཡོད་པ་རེད།
བྱམས་པ་གླིང་རྒས་གསོང་ཁང་ལ་དམིགས་བསལ་ལས་གཞི་ལག་བསྟར།
ཚོགས་པས་གོ་སྒྲིག་འོག་འདི་ལོར་ཝི་ཏི་ནམ་མི་རིགས་ཡིན་པ་ཁེ་ན་ཌར་གནས་སྡོད་སྨན་པ་ཌོང་གྷོ་ཊི་རན་ (Dr Dong Giao Tran) ལགས་དང་། ཁོང་གི་སྐུ་ཟླ་སན་ཧ་ཧེ་ནུ་ཡན་(Sanh Hy Nyuyen)ལགས།
དེ་བཞིན་ཨ་རིར་གནས་སྡོད་བཙུན་མ་ཨུ་ཡན་ཊི་རན་ཧ་(Uyen Trinh)བཅས་ནས་དང་བླངས་འོག ལྷ་སྤྱི་ཚོགས་ཞབས་ཞུ་ཚོགས་པས་དྷ་ས་བྱམས་པ་གླིང་རྒས་གསོ་ཁང་གི་རྒས་འཁོགས་གྲངས་ ༥༠ དང་། གཞན་བོད་མི་ ༣༠ ཙམ་བཅས་ཁྱོན་མི་གྲངས་ ༨༠ ཙམ་ལ་སྐམ་ཁབ་བརྒྱབ་ནས་རིན་མེད་སྨན་བཅོས་བྱས་ཡོད།
སྨན་པ་ཌོང་གྷོ་ཊི་རན་ལགས་དང་ཁོང་གི་གྲོགས་མོ་ནས་བྱམས་པ་གླིང་རྒས་གསོ་ཁང་གི་དགོས་ངེས་ཅན་གྱི་རྒས་འཁོགས་གྲངས་༢༥ལ་ངར་ལྕགས་ཀྱི་ཚ་དམ་སྤུས་ལེགས་རེ་དང་། རྒས་གསོ་ཁང་གི་ཉལ་ཁང་ཁག་ལ་སྒོ་ཡོལ་གྲངས་ ༡༢༥ དང་སྒེའུ་ཁུང་གི་རས་གྲངས་ ༡༧༥ དེ་བཞིན་རྒྱུ་སྤུས་ལེགས་པའི་སྲིན་བལ་ཉལ་གོས་གྲངས་ ༡༣༠ བཅས་བགོ་འགྲེམས་བྱས་ཡོད་པ་མ་ཚད། རྒས་འཁོགས་ལས་བྱེད་དང་བཅས་པར་ལག་དངུལ་ཧིན་སྒོར་ ༥༠༠ རེ་རོགས་རམ་བྱེད་ཐུབ་པ་བྱུང་ཡོད་པ་རེད།
ཕ་མ་དང་སློབ་ཕྲུག་ཚོར་སློབ་གསོའི་ལམ་སྟོན་གཏམ་བཤད་གོ་སྒྲིག
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་དཔེ་སྟོན་སློབ་གྲྭའི་དགེ་རྒན་དང་ཕ་མའི་ཚོགས་ཆུང་དང་དྷ་ས་ཉིན་སློབ་གི་ཕ་མའི་ཚོགས་ཆུང་བཅས་དང་མཉམ་འབྲེལ་གྱིས་གོ་སྒྲིག་འོག ལྷའི་དང་བླངས་ལས་བྱེད་སྔོན་མ་དབུས་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ཀྱི་ལས་བྱེད་རྒྱལ་མཚན་ལགས་ནས་དྷ་ས་ཉིན་སློབ་ཏུ་ཕ་མ་ཚོས་བུ་ཕྲུག་ལ་སློབ་སྦྱོང་སྤྲོད་སྟངས་སྐོར་གཏམ་བཤད་སྤེལ་ཡོད་པ་དང་། དེ་བཞིན་ལྷས་གོ་སྒྲིག་འོག་རྒྱལ་མཚན་ལགས་ནས་སུ་ཇ་བོད་ཁྱིམ་སློབ་གྲྭའི་ནང་ལ་ཁྱོན་སློབ་མ་ ༣༥༠ ཙམ་ལ་བསམ་བློ་འཁྱེར་སོ་ཞེས་པའི་བརྗོད་གཞི་ཐོག་གཏམ་བཤད་བྱས་ཡོད་པ་རེད།
གཉན་ནད་རེག་དུག་སྐོར་ཟབ་སྦྱོང་ལ་མཉམ་ཞུགས།
འདི་ལོར་ལྷའི་ཁོར་ཡུག་དང་འཕྲོད་བསྟེན་ལས་བྱེད་དྲི་མེད་ཚེ་རིང་ལགས་དབུས་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་དང་རྒྱ་གར་ལྷོ་ཕྱོགས་ཅི་ནའེ་ཡེ་ཤུའི་གསོ་རིག་མཐོ་སློབ་གཉིས་ཀྱི་གོ་སྒྲིག་འོག ཉིན་ ༤ རིང་གི་གཉན་ནད་རེག་དུག་སྐོར་ཟབ་སྦྱོང་དེར་མཉམ་ཞུགས་བྱས་པ་དང་། སྐབས་དེར་སྨན་ཁང་དང་ཚོགས་སྡེ་ཁག་འདྲ་མིན་ནས་ཁྱོན་མི་གྲངས་ ༢༠ ཙམ་ཟབ་སྦྱོང་དེར་མཉམ་ཞུགས་བྱས་ཡོད་པ་རེད།
སྨན་བཅོས་ལས་གཞི།
འདི་ལོར་ལྷས་མཐུན་འགྱུར་རོགས་རམ་འོག་ཁྱོན་མི་གྲངས་ ༢༤༨ ཙམ་གྱི་གཟུགས་པོའི་འཕྲོད་བསྟེན་བརྟག་དཔྱད་དང་། གློག་དཔར་བརྒྱབ་པ། ཁྲག་དང་གཅིན་པ་བརྟག་དཔྱད་བཅས་བྱས་པ་དང་། ཁྱོན་མི་གྲངས་ ༩༢ ཙམ་ལ་སྨན་སྦྱིན་བཏང་ཡོད་པ་རེད།
ཚོགས་པའི་དངུལ་རྩིས་སྐོར།
ལྷའི་ཕྱི་ལོ་ ༢༠༡༤ དང་ ༢༠༡༥ ལོའི་ལོ་འཁོར་དངུལ་རྩིས་རྒྱ་གར་གཞུང་གི་དཔྱ་ཁྲལ་གྱི་ཁྲིམས་ཡིག་ Tax Act 1961, Govt ཡི་དོན་ཚན་ 12A (b) ཡི་རྩིས་ཞིབ་སྙན་ཐོ་ལྟར་ན། འདི་ལོར་སྤྱི་ཡོངས་ཀྱི་ཡོང་འབབ་ཧིན་སྒོར་ 9,938,974(ཨ་སྒོར་ $155,296.5) དང་། ཁྱོན་འགྲོ་སོང་ཧིན་སྒོར་ 8,306,519(ཨ་སྒོར་ $13,8442) ཆགས་ཡོད་པ་དང་། དེའི་ནང་འཛིན་སྐྱོང་ཆེད་འགྲོ་སོང་ཧིན་སྒོར་ 3,710,575(ཨ་སྒོར་ $61,843) དང་། ལས་འཆར་ཁག་ལ་ཧིན་སྒོར་ 4,595,944(ཨ་སྒོར་ $71,811.63)བཅས་ཆགས་ཡོད།
ཞལ་འདེབས།
ཚོགས་པའི་རིག་གཞུང་བརྗེ་རེས་ཀྱི་ལས་རིམ་དང་། སློབ་ཕྲུག་དང་དང་བླངས་བ་ཚོར་ལྷའི་ཞི་བའི་ཚལ་དུ་གནས་སྡོད་གོ་སྒྲིག་སོགས་ཀྱི་ཡོང་སྒོ་ལ་བརྟེན་ནས་ཚོགས་པའི་ཉིན་རེའི་ལས་འཆར་ཁག་རང་ཁ་རང་གསོ་ལྟ་བུ་ཆགས་ཡོད་ཅིང་། དཔེར་ན་སྐད་ཡིག་འཛིན་གྲྭ་ཁག་དང་གློག་ཀླད་འཛིན་གྲྭ། གཞན་ཡང་སྤྱི་ཚོགས་ཞབས་ཞུའི་ལས་དོན་ཁག་མང་པོ་ཞིག་རོགས་དངུལ་མེད་པའི་ལག་བསྟར་ཐུབ་ཀྱི་ཡོད་ཀྱང་། གལ་ཆེའི་ལས་འཆར་གཞན་ཁག་ཅིག་ཡར་རྒྱས་དང་ལག་བསྟར་བྱེད་པར་གཏོང་ཕོད་ཆེ་བའི་རོགས་ཚོགས་དང་མི་སྒེར་སོགས་ཀྱིས་རྒྱབ་སྐྱོར་མེད་ཐབས་མེད་པ་ཆགས་ཡོད་ལ། དགོས་ངེས་ཅན་གྱི་ལས་འཆར་ཁག་དེ་དག་ནི་སྤྱི་ཐབ་དང་། འབྲེལ་གཏུགས་དུས་དེབ། འཐུང་ཆུ་གཙང་བཟོ། མིག་དང་སོ་སྨན་བཅོས། འཕྲོད་བསྟེན་དང་ཁོར་ཡུག་ལས་འགུལ་སོགས་ཚུད་ཡོད་པ་རེད།
ཐུགས་རྗེ་ཆེ།
ལུའུ་ཛི་ཨ་ན་ཧི་མ་ལ་ཡའི་ཚོགས་པ་དང་། ཐུ་ལན་གཙུག་ལག་སློབ་གཉེར་ཁང་། བོད་ཀྱི་ཐེབས་རྩ། ཐའེ་ཝན་མང་གཙོ་ཐེབས་རྩ། སུད་སི་བོད་ཀྱི་གྲོགས་པོ་ཚོགས་པ། ཨ་རི་དང་ཁེ་ན་ཌ་གནས་སྡོད་ཝི་ཏི་ནམ་གྱི་ཆོས་པ། ཨ་རིའི་ཨ་ཕོ་ཁོལ་ཕི་སི་ཀེ་རེའུ་(Apocolypse Krew)ཚོགས་པ། ལའེ་ཧྥུ་ཝོར་ཁེ་ཚོགས་པ། རཱ་སི་ཊི་ཁི་པཱ་ཐི་ཚོགས་པ། ལོ་ཡོ་ལཱ་གཙུག་ལག་སློབ་གཉེར་ཁང་། སན་ཊི་ནཱ་རེ་མཐོ་རིམ་སློབ་གཉེར་ཁང་། གཞན་ཡང་མི་སྒེར་དང་ཚོགས་སྡེ་ཁག་བཅས་ལ་ང་ཚོའི་ལས་འཆར་ཁག་གི་ཁེ་ཕན་ཐོབ་མཁན་ཚང་མའི་ཚབ་ཞུས་ནས་ཐུགས་རྗེ་ཆེ་ཞུ་རྒྱུ་ཡིན།
ཁྱེད་ཚོའི་རྒྱབ་སྐྱོར་དང་མཉམ་ལས་མེད་ན་ང་ཚོའི་ལས་འཆར་ཁག་ལམ་ལྷོང་དང་འདི་ལྟ་བུའི་གྲུབ་འབྲས་ཤིག་ཐོན་མི་ཐུབ་པས་སླར་ཡང་ཐུགས་རྗེ་ཆེ་ཞུ་བཞིན་ཡོད།
ཕྱི་ལོ་ ༢༠༡༥ ལོའི་ལྷའི་ལས་དོན་གྲུབ་འབྲས།
- ཟླ་རེའི་གྲངས་འབོར་ལྟར་ན་འདི་ལོར་སྐད་ཡིག་འཛིན་གྲྭ་ཁག་ལ་ཞུགས་མཁན་ཁྱོན་སློབ་མ་གྲངས་ ༢་༠༤༣ བྱུང་།
- སྐད་ཡིག་འཛིན་གྲྭ་ཁག་ལ་གསར་ཞུགས་སློབ་མ་གྲངས་ ༥༥༤ བྱུང་།
- གློག་ཀླད་ཀྱི་རྨང་གཞི་དང་འབྲིང་རིམ་འཛིན་གྲྭར་ཞུགས་མཁན་ཁྱོན་སློབ་མ་གྲངས་ ༡༢༠ བྱུང་།
- ས་གནས་རྒྱ་གར་བ་དང་བོད་མི་སྐྱབས་བཅོལ་བ་རྣམས་ལ་གྱོན་གོས་གྲངས་ ༤༥༠༠ ཙམ་རིན་མེད་དུ་སྤྲད།
- ཉིན་ལྟར་མི་གྲངས་ ༥༠ ནས་ ༦༠ བར་ལ་ཞལ་ལག་སྤྲོད་ཀྱི་ཡོད་པ་ལྟར་འདི་ལོར་ཁྱོན་ཞལ་ལག་ཐོ་འགོད་བྱེད་མཁན་གསར་པ་མི་གྲངས་ ༦༩ བྱུང་འདུག
- ཁྱོན་མི་གྲངས་ ༨༦ ལ་རིན་མེད་མིག་བརྟག་དཔྱད་དང་། མི་གྲངས་ ༨༥ ལ་རིན་མེད་མིག་ཤེལ་བཟོས།
- ཁྱོན་མི་གྲངས་ ༡༢༥ ལ་རིན་མེད་དུ་སོ་བརྟག་དཔྱད་དང་ཀོང་རྒྱོངས། གཙང་བཟོ་སོགས་བྱས་ཡོད།
- གཉན་ནད་རེག་དུག་སྐོར་གོ་རྟོགས་ལས་འགུལ་དང་ཁྱོན་མི་གྲངས་ ༡༣༠༠ ཙམ་ལ་རིན་མེད་སྲུང་ཤུབ་དང་། གོ་རྟོགས་ཡིག་ཆ་འགྲེམས་སྤེལ་བྱས།
- འཛམ་གླིང་ཁོར་ཡུག་ཉིན་མོ་ཁོར་ཡུག་གཙང་བཟོ་དང་འབྲེལ་ཁྱོན་མི་གྲངས་ ༢༡༠༠ ཙམ་ལ་ཁོར་ཡུག་གི་གལ་གནད་སྐོར་གོ་རྟོགས་སྤེལ་ཡོད།
- ཁྱོན་སློབ་མ་ ༡༠༡ ཙམ་ལ་རྒྱ་གར་ནང་གནས་སྡོད་ཆོག་པའི་ལག་འཁྱེར་ RC དུས་འགྱང་སོགས་ཀྱི་ཆེད་བོད་ནས་གསར་དུ་འབྱོར་བ་ཡིན་པ་དང་། ཤེས་ཡོན་གྱི་སྡེ་ཚན་ཞིག་ཏུ་སློབ་སྦྱོང་བྱེད་བཞིན་ཡོད་པའི་ངོ་སྤྲོད་རྒྱབ་གཉེར་སྤྲད་ཡོད།
- ཁྱོན་རྒྱལ་སྤྱིའི་དང་བླངས་བ་མི་གྲངས་ ༥༤༣ ཙམ་ལ་ལས་ཀ་བཀོད་སྒྲིག་དང་ཁོང་ཚོས་འདི་ག་ཚོགས་པའི་སྤྱི་ཚོགས་ཞབས་ཞུའི་ལས་དོན་ཁག་ལ་ནུས་པ་གང་ལེགས་བཏོན་ཡོད།
- ཕྱི་རྒྱལ་གྱི་ཚོགས་སྡེ་ཁག་ ༡༢ དང་རིག་གཞུང་བརྗེ་རེས་བྱས་པ་བརྒྱུད། རིག་གཞུང་བརྗེ་རེས་ཀྱི་ལས་རིམ་ནང་མཉམ་ཞུགས་གནང་མཁན་སློབ་མ་སོགས་ཁྱོན་མི་གྲངས་ ༢༡༠ བྱུང་འདུག
- ཟླ་བ་རེར་འབྲེལ་གཏུགས་དུས་དེབ་གྲངས་ ༧༠༠ ནས་ ༡༠༠༠ བར་འགྲེམས་སྤེལ་གྱིས་ལོ་གཅིག་ནང་ཁྱོན་འབྲེལ་གཏུགས་དུས་དེབ་གྲངས་ ༡༡་༣༠༠ ཙམ་རིན་མེད་འགྲེམས་སྤེལ་བྱས།
- ས་གནས་རྒྱ་གར་དང་བཙན་བྱོལ་བོད་མིའི་སྤྱི་ཚོགས་གཉིས་ནང་ཆུ་ཚགས་འཕྲུལ་ཆས་གྲངས་ ༨ རིན་མེད་གསར་འཛུགས་བྱས་པ་བརྒྱུད། ཁྱོན་མི་གྲངས་ ༣་༩༠༠ ཙམ་གྱིས་འཐུང་ཆུ་གཙང་མ་ལོངས་སྤྱོད་ཐུབ་པ་བྱུང་ཡོད།
- ཤེས་ཡོན་སློབ་གསོའི་གཏམ་བཤད་ཁག་གཉིས་གོ་སྒྲིག་འོག ཕ་མ་དང་སློབ་མ་སོགས་ཁྱོན་མི་གྲངས་ ༣༥༠ ཙམ་མཉམ་ཞུགས་གནང་ཡོད།
- དུས་ཡུན་བདུན་ཕྲག་གཉིས་རིང་ཁྱོན་མི་གྲངས་ ༨༠ ཙམ་ལ་སྐམ་ཁབ་སོགས་བརྒྱབ་ནས་རིན་མེད་སྨན་བཅོས་བྱས་ཡོད།
- ཁྱོན་མི་གྲངས་ ༢༤༨ ལ་ཁྲག་དང་བཙོག་གཅིན་བརྟག་དཔྱད་དང་། གློག་དཔར་སོགས་རིན་མེད་སྨན་བཅོས་དང་སྨན་སྦྱིན་བྱས་ཡོད།
- ཕྱི་ལོ་ ༢༠༠༣ ནས་ ༢༠༡༤ བར།
- སྐད་ཡིག་འཛིན་གྲྭ་ཁག་ལ་སློབ་སྦྱོང་གནང་མཁན་ཁྱོན་སློབ་མ་གྲངས་ ༡༠་༨༧༢ བྱུང་ཡོད།
- གློག་ཀླད་འཛིན་གྲྭར་སློབ་སྦྱོང་བྱེད་མཁན་ཁྱོན་སློབ་མ་གྲངས་ ༢་༨༦༨ བྱུང་ཡོད།
- རྒྱལ་སྤྱི་ནས་རིག་གཞུང་བརྗེ་རེས་ཀྱི་ལས་རིམ་ནང་ཞུགས་མཁན་ཁྱོན་སློབ་མ་གྲངས་ ༡་༤༣༩ བྱུང་ཡོད།
- འཛམ་གླིང་གི་རྒྱལ་ཁབ་ཁག་ ༤༣ ནས་དང་བླངས་བ་མི་གྲངས་ ༦་༨༣༤ ཙམ་བྱུང་ཡོད།
- བོད་པའི་སློབ་གྲྭ་དང་ས་གནས་རྒྱ་གར་གྱི་སློབ་གྲྭ་སོགས་ཤེས་ཡོན་སྡེ་ཚན་ཁག་ལ་ཁྱོན་དེབ་གྲངས་ ༣༣་༣༤༠ ཙམ་རིན་མེད་དུ་ཕུལ་ཡོད།
- སྤྱི་ཚོགས་ཞབས་ཞུ་དང་དགེ་རྩ་ཚོགས་པ་ཁག་བརྒྱུད་ཁྱོན་གྱོན་གོས་གྲངས་ ༣༦་༢༠༠ ཙམ་དཀའ་ངལ་ཡོད་པའི་མི་མང་ལ་བགོ་འགྲེམས་བྱས་ཡོད།
- འཕྲོད་བསྟེན་དང་འཐུང་ཆུ་གཙང་བཟོའི་ལས་འཆར་འོག ཁྱོན་ཆུ་ཚགས་འཕྲུལ་ཆས་གྲངས་ ༢༤ གསར་འཛུགས་བྱས་པས་ཁྱོན་མི་གྲངས་ ༡༣་༩༠༠ ཙམ་ལ་ཕན་ཐོགས་བྱུང་ཡོད།
- མིག་སྨན་བཅོས་ལས་འཆར་འོག ཁྱོན་མི་གྲངས་ ༤༥༣ ཙམ་ལ་རིན་མེད་མིག་བརྟག་དཔྱད་དང་ཁྱོན་མི་གྲངས་ ༣༤༣ ལ་རིན་མེད་མིག་ཤེལ་བཟོས་ཡོད།
- སོའི་ལས་འཆར་འོག ཁྱོན་མི་གྲངས་ ༥༤༠ ཙམ་གྱི་སོ་བརྟག་དཔྱད་གཙང་བཟོ་སོགས་བྱས་ཡོད།
- ཕྱི་ལོ་ ༢༠༠༩ ནས་ཁྱོན་འབྲེལ་གཏུགས་དུས་དེབ་གྲངས་ ༦༩་༢༠༠ རིན་མེད་འགྲེམས་སྤེལ་བྱས་ཡོད།
- ཁྱོན་མི་གྲངས་ ༡༦༩ ལྷའི་ཕུར་མཉེ་སྦྱོང་བརྡར་འཛིན་གྲྭ་ནས་སློབ་ཐོན་བྱུང་ཡོད།
- ཁྱོན་མི་གྲངས་ ༦༧ ལྷའི་པར་ལེན་སྒྱུར་རྩལ་སྦྱོང་བརྡར་འཛིན་གྲྭ་ནས་སློབ་ཐོན་བྱུང་ཡོད།
- ལྷའི་སྤྱི་ཐབ་ནས་ཉིན་ལྟར་ཁྱོན་མི་གྲངས་ ༥༠ ནས་ ༦༠ བར་ལ་ཁ་ལག་སྤྲོད་བཞིན་པ་ལྟར་ཕྱི་ལོ་ ༢༠༡༡ ལོ་སྤྱི་ཐབ་སྒོ་ཕྱེས་པ་ནས་བཟུང་ད་བར་ཞལ་ལག་མཆོད་མཁན་ཁྱོན་མི་གྲངས་ ༣༣༠ བྱུང་འདུག
- རྒྱ་གར་གཞུང་གི་ཆ་རྐྱེན་ལྟར་ཁྱོན་སློབ་ཕྲུག་གྲངས་ ༧༢༣ ལ་བོད་ནས་གསར་དུ་འབྱོར་བ་དང་ལྷའི་སྐད་ཡིག་འཛིན་གྲྭ་ཁག་ལ་སློབ་སྦྱོང་བྱེད་བཞིན་ཡོད་པའི་ངོ་སྤྲོད་རྒྱབ་གཉེར་སྤྲད་ཡོད།
- ཕྱི་ལོ་ ༢༠༡༥ ལོར་ཕ་མ་དང་སློབ་ཕྲུག་བཅས་ཁྱོན་མི་གྲངས་ ༣༥༠ ཙམ་ལ་ཤེས་ཡོན་སློབ་གསོ་སྐོར་གོ་རྟོགས་གཏམ་བཤད་སྤེལ་ཡོད།
- ཕྱི་ལོ་ ༢༠༡༥ ལོར་དྷ་ས་བྱམས་པ་གླིང་རྒས་གསོ་ཁང་གི་རྒས་འཁོགས་གྲངས་ ༡༣༠ ལ་སྨན་བཅོས་དང་། ཚ་དམ། ཉལ་ཆས་སོགས་ཀྱི་མཐུན་རྐྱེན་སྦྱར་ཡོད།
ལྷའི་ལོ་འཁོར་ལས་བསྡོམས་ཞིབ་ཕྲ།
- ཕྱི་ལོ་ ༢༠༡༥ ཟླ་ ༡ ཚེས་ ༡༩ ཉིན་སྐུ་ཞབས་ཌོ་གྷ་ལཱ་སི་བྷིར་ལགས་ཀྱི་སྣེ་ཁྲིད་པའི་ཧྥོ་སི་བྷུ་གྷལ་མངའ་སྡེའི་གཙུག་ལག་སློབ་གཉེར་ཁང་གི་སློབ་ཕྲུག་ཁག་ཅིག་དང་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༡ ཚེས་ ༢༥ ཉིན་དྷ་ས་བཙུན་དགོན་དགེ་ལྡན་ཆོས་གླིང་དུ་ཆུ་ཚགས་འཕྲུལ་ཆས་ཐེངས་ ༡༧ པ་གསར་འཛུགས་བྱས་པ་དང་། བཙུན་དགོན་དེའི་ནང་ཁྱོན་བཙུན་མ་གྲངས་་༡༧༠ ཙམ་ཡོད་འདུག
- ཕྱི་ལོ་ ༢༠༡༥ ཟླ་ ༣ ཚེས་ ༦ ཉིན་དྷ་རམ་ས་ལ་རོ་ཊ་རེ་སྤྱི་ཚོགས་ཞབས་ཚུ་ཚོགས་པ་བརྒྱུད་གྱོན་གོས་གྲངས་ ༡༠༠༠ ཞལ་འདེབས་སྤྲད།
- ཕྱི་ལོ་ ༢༠༡༥ ཟླ་ ༣ ཚེས་ ༢༢ ཉིན་ཏེ་འཛམ་གླིང་ཆུའི་ཉིན་མོར་རྒྱ་གར་བྱང་ཕྱོགས་དྷེ་ར་རྡུན་བདེ་སྐྱིད་གླིང་སཾ་བྷོ་ཊ་སློབ་གྲྭའི་ནང་ཆུ་ཚགས་འཕྲུལ་ཆས་ཐེངས་ ༡༨ པ་དེ་གསར་འཛུགས་བྱས་པ་དང་། སློབ་གྲྭ་དེའི་ནང་སློབ་མ་གྲངས་ ༡༧༩ དང་དགེ་ལས་གྲངས་ ༣༠ ཙམ་བཅས་ཁྱོན་མི་གྲངས་ ༢༠༩ ཙམ་ཡོད་འདུག
- ཕྱི་ལོ་ ༢༠༡༥ ཟླ་ ༤ པའི་ནང་ལྷའི་དང་བླངས་ལས་བྱེད་ཚན་རིག་པ་དང་ཞིབ་འཇུག་པ་ཇོ་ཧཱ་ནཱ་གྷ་ཊི་ནར་ Johanna Gartner ལགས་ཀྱིས་ལྷའི་འཐུང་ཆུ་གཙང་བཟོའི་ལས་འཆར་གྱི་ཕན་ནུས་སྐོར་ཞིབ་འཇུག་དང་། སློབ་གྲྭ་ཁག་མི་འདྲ་བ་ ༡༥ ཙམ་གྱི་དགེ་ལས་དང་སློབ་ཕྲུག་གྲངས་ ༡༨༣ ཙམ་ལ་འཐུང་ཆུ་གཙང་བཟོའི་སྐོར་རྒྱུས་སྟོན་བྱས་ཡོད།
- ཕྱི་ལོ་ ༢༠༡༥ ཟླ་ ༤ ཚེས་ ༢༩ ཉིན་བདེ་ལེགས་སྨན་ཁང་དུ་ལྷའི་ཆུ་ཚགས་འཕྲུལ་ཆས་ཐེངས་ ༡༩ པ་གསར་འཛུགས་བྱས་པ་དང་། སྨན་ཁང་ནང་སྨན་ལས་གྲངས་ ༤༡ དང་། ནད་པ་དང་ཉིན་ལྟར་སྨན་པར་བསྟེན་གཏུགས་བྱེད་མཁན་མི་གྲངས་ ༦༠ ཙམ་ཆགས་ཀྱི་ཡོད་འདུག
- ཕྱི་ལོ་ ༢༠༡༥ ཟླ་ ༤ ཚེས་ ༡༠ ཉིན་ལྷས་ཨ་རིའི་སན་ཊི་ནཱ་རེ་མཐོ་རིམ་སློབ་གཉེར་ཁང་གི་སློབ་མ་དང་རིག་གཞུང་བརྗེ་རེས་འགོ་འཛུགས་བྱས།
- ཕྱི་ལོ་ ༢༠༡༥ ཟླ་ ༤ ཚེས་ ༢༥ ཉིན་ལྷས་གྱོན་གོས་གྲངས་ ༢༠༠༠ ཙམ་གཏོང་ལེན་དགེ་རྩ་ཚོགས་པར་ཞལ་འདེབས་ཕུལ།
- ཕྱི་ལོ་ ༢༠༡༥ ཟླ་ ༦ ཚེས་ ༦ ཉིན་ལྷས་ཨ་རིའི་ཐུ་ལན་གཙུག་ལག་སློབ་གཉེར་ཁང་གི་སློབ་མ་དང་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༦ ཚེས་ ༡༠ ཉིན་ལྷས་ཆུ་ཚགས་འཕྲུལ་ཆས་ཐེངས་ ༢༠ པ་བོད་ཀྱི་དཔེ་མཛོད་ཁང་དུ་གསར་འཛུགས་བྱས་པ་དང་། དཔེ་མཛོད་ཁང་དུ་ལས་བྱེད་གྲངས་ ༩༥ དང་། སློབ་མ་གྲངས་ ༣༠༠ ཙམ། ཉིན་ལྟར་དཔེ་དེབ་བལྟ་ཀློག་ཆེད་ཕེབས་མཁན་འགྲུལ་པ་གྲངས་ ༢༠ ཙམ་ཆགས་ཀྱི་ཡོད་འདུག
- ཕྱི་ལོ་ ༢༠༡༥ ཟླ་ ༦ ཚེས་ ༡༩ ཉིན་ལྷས་དྷ་ས་ཁོར་ཡུག་ལས་ཁུངས་དང་། Tibetan Footpath Association དེ་བཞིན་བོད་ཀྱི་བུད་མེད་ལྷན་ཚོགས་བཅས་དང་མཉམ་འབྲེལ་གྱིས་༧གོང་ས་༧སྐྱབས་མགོན་ཆེན་པོ་མཆོག་དགུངས་གྲངས་ ༨༠ བཞེས་པའི་སྐུའི་གྱ་སྟོན་ལ་དགའ་གུས་ཞུ་ཆེད་དྷ་ས་ཁུལ་དུ་ཁོར་ཡུག་གཙང་བཟོ་བྱས་པ་དང་། སློབ་ཕྲུག་དང་དང་བླངས་བ་བཅས་ཁྱོན་མི་གྲངས་ ༡༣༠ ཙམ་མཉམ་ཞུགས་བྱས་ཡོད།
- ཕྱི་ལོ་ ༢༠༡༥ ཟླ་ ༦ ཚེས་ ༢༠ ཉིན་ལྷས་རཱ་ས་ཊི་ཁི་པཱ་ཐི་ཝེ་དང་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༦ ཚེས་ ༢༧ ཉིན་ལྷའི་དང་བླངས་བ་ཨི་ལན་བྷར་མི་སི་ Ellen Vermes ལགས་ནས་ལྷའི་སྐད་ཡིག་འཛིན་གྲྭའི་སློབ་མ་རྣམས་ལ་གཉན་ནད་རེག་དུག་སྐོར་གོ་རྟོགས་གཏམ་བཤད་སྤེལ་ཡོད།
- ཕྱི་ལོ་ ༢༠༡༥ ཟླ་ ༦ ཚེས་ ༣༠ ཉིན་ལྷའི་སློབ་ཕྲུག་དང་ལའེ་ཧྥུ་ཝོར་ཁི་དབར་(Life Work) ཕན་ཚུན་སློབ་སྦྱོང་དང་གོ་རྟོགས་སྤེལ་རེས་བྱས་ཡོད།
- ཕྱི་ལོ་ ༢༠༡༥ ཟླ་ ༧ ཚེས་ ༤ ཉིན་ལྷས་རཱ་སི་ཊི་ཁི་པཱ་ཐི་ཝེ་དང་ལྷན་དུ་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༧ ཚེས་ ༡༠ ནས་ ༢༧ བར་ལྷས་མེ་ཁལ་(Micheal)ལགས་ཀྱིས་སྣེ་ཁྲིད་གནང་བའི་ཨ་རིའི་ལོ་ཡོ་ལཱ་གཙུག་ལག་སློབ་གཉེར་ཁང་གི་སློབ་ཕྲུག་ཁག་ཅིག་དང་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༧ ཚེས་ ༡༣ ཉིན་ལྷས་རཱ་སི་ཊི་ཁི་པཱ་ཐི་ཝེའི་ཚོ་ཁག་ཞིག་དང་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༧ ཚེས་ ༡༨ ཉིན་ལྷས་རཱ་སི་ཊི་ཁི་པཱ་ཐི་ཝེའི་ཚོ་ཁག་གཞན་ཞིག་དང་རིག་གཞུང་བརྗེ་རེས་བྱས།
- ཕྱི་ལོ་ ༢༠༡༥ ཟླ་ ༧ ཚེས་ ༢༠ ཉིན་ནས་ལྷས་ལའེ་ཧྥུ་ཝོར་ཁི་དང་ལྷན་དུ་ཉིན་གྲངས་ ༡༠ རིང་རིག་གཞུང་བརྗེ་རེས་སོགས་བྱས།
- ཕྱི་ལོ་ ༢༠༡༥ ཟླ་ ༧ ཚེས་ ༢༤ ཉིན་ལྷས་རཱ་སི་ཊི་ཁི་པཱ་ཐི་ཝེའི་ཚོ་ཁག་དང་རིག་གཞུང་བརྗེ་རེས་ཐེངས་ ༥ པ་དེ་བྱས།
- ཕྱི་ལོ་ ༢༠༡༥ ཟླ་ ༧ ཚེས་ ༢༨ མཆིན་པའི་གཉན་ཚད་སྲུང་བརྩི་ཉིན་མོར་ལྷའི་སྐད་ཡིག་འཛིན་གྲྭ་ཁག་གི་སློབ་མ་རྣམས་ལ་མཆིན་པའི་གཉན་ཚད་ཁ་པའི་སྐོར་གོ་རྟོགས་གཏམ་བཤད་སྤེལ་ཡོད།
- ཕྱི་ལོ་ ༢༠༡༥ ཟླ་ ༨ ཚེས་ ༢༡ ཉིན་གངས་སྐྱིད་སྤྱི་ཐབ་ཏུ་ཆུ་ཚགས་འཕྲུལ་ཆས་མི་འདྲ་བ་ཁག་གཉིས་གསར་འཛུགས་བྱས་པ་དང་། རྒྱུན་དུ་སྤྱི་ཐབ་ནང་ཞལ་ལག་མཆོད་མཁན་དབུས་བོད་མིའི་སྒྲིག་འཛུགས་ཀྱི་སྲི་ཞུའི་ལས་བྱེད་གྲངས་ ༣༠༠ ཙམ་ཡོད་འདུག
- ཕྱི་ལོ་ ༢༠༡༥ ཟླ་ ༩ ཚེས་ ༩ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་ལ་ལྷོ་ཨེ་ཤེ་ཡའི་རྒྱལ་ཁབ་བརྒྱད་ནང་ནས་ >གྱི་བྱ་དགའ་ཨང་རིམ་དང་པོ་ཐོབ།
- ཕྱི་ལོ་ ༢༠༡༥ ཟླ་ ༩ ཚེས་ ༡༥ ཉིན་ནས་ཝི་ཏི་ནམ་མི་རིགས་ཡིན་པ་ཁེ་ན་ཌར་གནས་སྡོད་སྨན་པ་ཌོང་གྷོ་ཊི་རན་ (Dr Dong Giao Tran) ལགས་དང་། ཁོང་གི་སྐུ་ཟླ་སན་ཧ་ཧེ་ནུ་ཡན་(Sanh Hy Nyuyen)ལགས། དེ་བཞིན་ཨ་རིར་གནས་སྡོད་ཁོང་གཉིས་ཀྱི་གྲོགས་མོ་བཙུན་མ་ཨུ་ཡན་ཊི་རན་ཧ་(Uyen Trinh)བཅས་ནས་དང་བླངས་འོག ལྷ་སྤྱི་ཚོགས་ཞབས་ཞུ་ཚོགས་པས་དྷ་ས་བྱམས་པ་གླིང་རྒས་གསོ་ཁང་གི་རྒས་འཁོགས་གྲངས་ ༥༠ དང་། གཞན་བོད་མི་ ༣༠ ཙམ་བཅས་ཁྱོན་མིག་གྲངས་ ༨༠ ཙམ་ལ་སྐམ་ཁབ་བརྒྱབ་ནས་རིན་མེད་སྨན་བཅོས་བྱས་ཡོད།
- ཕྱི་ལོ་ ༢༠༡༥ ཟླ་ ༩ ཚེས་ ༢༠ ཉིན་དྷ་ས་ཁོར་ཡུག་དང་ལས་ཁུངས་དང་བོད་ཀྱི་བུད་མེད་ལྷན་ཚོགས་གཉིས་དང་མཉམ་འབྲེལ་གྱིས་དྷ་ས་སྦག་སུ་ལམ་ཁ་སོགས་གཙང་བཟོ་བྱས་ནས་འཛམ་གླིང་གཙང་སྦྲ་ཉིན་མོ་སྲུང་བརྩི་བྱས།
- ཕྱི་ལོ་ ༢༠༡༥ ཟླ་ ༩ ཚེས་ ༢༡ ཉིན་ཨ་རིའི་ཐུ་ལན་གཙུག་ལག་སློབ་གཉེར་ཁང་གི་མཁས་དབང་རོན་མར་ཁི་(Ron Marks)ལགས་ཀྱིས་སྣེ་ཁྲིད་པའི་སློབ་ཚོགས་དེ་སྐམ་གློག་གསོག་འཇོག་འཕྲུལ་ཆས་ཤིག་ཞལ་འདེབས་གནང་བར་ལྷའི་ལས་ཁུངས་དང་འཛིན་གྲྭ་ཁག་ལ་གློག་གི་དཀའ་ངལ་སེལ་ཐུབ་པ་བྱུང་ཡོད།
- ཕྱི་ལོ་ ༢༠༡༥ ཟླ་ ༡༠ ཚེས་ ༡༦ ནས་ ༢༣ བར་ཨ་རིའི་ལུ་ཛི་ཨ་ནཱ་ནས་ཕེབས་པའི་སྨན་པ་དང་སྨན་ཞབས་མི་སྣ་ཁག་ཅིག་དང་རིག་གཞུང་བརྗེ་རེས་སོགས་གོ་སྒྲིག་བྱས།
- ཕྱི་ལོ་ ༢༠༡༥ ཟླ་ ༡༠ ཚེས་ ༢༦ ཉིན་ལྷས་དྷ་ས་ཁོར་ཡུག་ལས་ཁུངས་དང་ལྷན་དུ་ཁོར་ཡུག་གཙང་བཟོ་བྱས་ཤིང་སྐབས་དེར་ལྷའི་སློབ་ཕྲུག་དང་། དང་བླངས་བ། ལས་བྱེད་བཅས་ཁྱོན་མི་གྲངས་ ༧༠ ཙམ་གཙང་བཟོའི་ལས་ཀར་ཞུགས་ཡོད།
- ཕྱི་ལོ་ ༢༠༡༥ ཟླ་ ༡༠ ཚེས་ ༢༧ ཉིན་ངར་ལྕགས་ལས་གྲུབ་པའི་ཚ་དམ་གྲངས་ ༢༥ དྷ་ས་བྱམས་པ་གླིང་རྒས་གསོ་ཁང་གི་རྒས་འཁོགས་རྣམས་ལ་བགོ་འགྲེམས་བྱས་ཡོད།
- ཕྱི་ལོ་ ༢༠༡༥ ཟླ་ ༡༠ ཚེས་ ༢༨ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་དཔེ་སྟོན་སློབ་གྲྭའི་དགེ་རྒན་དང་ཕ་མའི་ཚོགས་ཆུང་དང་དྷ་ས་ཉིན་སློབ་གི་ཕ་མའི་་ཚོགས་ཆུང་བཅས་དང་མཉམ་འབྲེལ་གྱིས་གོ་སྒྲིག་འོག ལྷའི་དང་བླངས་ལས་བྱེད་སྔོན་མ་དབུས་བོད་མིའི་སྒྲིག་འཛུགས་ཀྱི་ཤེས་རིག་ལས་ཁུངས་ཀྱི་ལས་བྱེད་རྒྱལ་མཚན་ལགས་ནས་དྷ་ས་ཉིན་སློབ་ཏུ་ཕ་མ་ཚོས་བུ་ཕྲུག་ལ་སློབ་སྦྱོང་སྤྲོད་སྟངས་སྐོར་ >ཞེས་པའི་བརྗདོ་གཞི་ཐོག་གཏམ་བཤད་སྤེལ་ཡོད།
- ཕྱི་ལོ་ ༢༠༡༥ ཟླ་ ༡༡ ཚེས་ ༦ ཉིན་རྒྱ་གར་གྱི་གྲོང་ཁྱེར་མུམ་བྷེ་ནས་བྷུམ་བྷའེ་ཨ་རིའི་སློབ་གྲྭ་ནས་སློབ་མ་ཁག་ཅིག་གིས་ལྷའི་རིག་གཞུང་བརྗེ་རེས་ཀྱི་ཆ་ཤས་བླངས་ཡོད།
- ཕྱི་ལོ་ ༢༠༡༥ ཟླ་ ༡༡ ཚེས་ ༩ ཉིན་ཨོ་སི་ཊོ་ལི་ཡའི་བོད་རིགས་མཐུན་ཚོགས་ཀྱི་ཚོགས་མི་ཁག་ཅིག་གིས་བཞུགས་སྒར་དྷ་རམ་ས་ལར་བོད་པའི་ཚོགས་སྡེ་ཁག་ལ་བལྟ་སྐོར་དང་ལྷའི་ལས་ཁུངས་སུ་ཕེབས་སྐབས་ལྷའི་ལས་དོན་བྱེད་ཕྱོགས་སྐོར་ངོ་སྤྲོད་བྱས།
- ཕྱི་ལོ་ ༢༠༡༥ ཟླ་ ༡༡ ཚེས་ ༩ ནས་ ༡༢ བར་ལྷའི་ཁོར་ཡུག་དང་འཕྲོད་བསྟེན་ལས་བྱེད་དྲི་མེད་ཚེ་རིང་ལགས་དབུས་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་དང་རྒྱ་གར་ལྷོ་ཕྱོགས་ཅི་ནའེ་ཡེ་ཤུའི་གསོ་རིག་མཐོ་སློབ་གཉིས་ཀྱི་གོ་སྒྲིག་འོག ཉིན་ ༤ རིང་གི་གཉན་ནད་རེག་དུག་སྐོར་གྱི་ཟབ་སྦྱོང་ལ་མཉམ་ཞུགས་བྱས་པ་དང་། སྐབས་དེར་སྨན་ཁང་དང་ཚོགས་སྡེ་ཁག་འདྲ་མིན་ནས་ཁྱོན་མི་གྲངས་ ༢༠ ཙམ་ཟབ་སྦྱོང་དེར་མཉམ་ཞུགས་བྱས་ཡོད་པ་རེད།
- ཕྱི་ལོ་ ༢༠༡༥ ཟླ་ ༡༡ ཚེས་ ༢༡ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་གོ་སྒྲིག་འོག དང་བླངས་ལས་བྱེད་རྒན་རྒྱལ་མཚན་ལགས་ནས་སྦིར་སུ་ཇཱ་སློབ་གྲྭའི་དགེ་སློབ་རྣམས་ལ་ >ཅེས་པའི་བརྗོད་གཞི་ཐོག་གསུང་བཤད་གནང་ཡོད།
- ཕྱི་ལོ་ ༢༠༡༥ ཟླ་ ༡༢ ཚེས་ ༡ འཛམ་གླིང་གཉན་ནད་རེག་དུག་གི་ཉིན་མོར་དྷ་ས་རོ་ཊ་རེ་སྤྱི་ཚོགས་ཞབས་ཞུ་ཚོགས་པ་དང་། བདེ་ལེགས་སྨན་ཁང་གཉིས་དང་མཉམ་འབྲེལ་གྱིས་གཉན་ནད་རེག་དུག་སྐོར་གོ་རྟོགས་ཁྲོམ་སྐོར་ལས་འགུལ་དང་། འཁྲབ་སྟོན། རིན་མེད་ཀྱི་ཁྲག་བརྟག་དཔྱད། དེ་བཞིན་གོ་རྟོགས་ཡིག་ཆ་བཅས་འགྲེལ་སྤེལ་བྱས།
- ཕྱི་ལོ་ ༢༠༡༥ ཟླ་ ༡༢ ཚེས་ ༩ ཉིན་ཕྱི་ལོ་ ༢༠༡༥ ལོའི་མིག་དང་སོའི་ལས་འཆར་ལག་བསྟར་འོག ཁྱོན་མི་གྲངས་ ༡༢༥ ཡི་སོ་བརྟག་དཔྱད་དང་ཀོང་རྒྱོང་། གཙང་བཟོ་བཅས་བྱས་པ་དང་། མི་གྲངས་ ༢༢ ལ་སོ་སྨན་རིན་མེད་དུ་སྤྲད་ཡོད། དེ་བཞིན་ཁྱོན་མི་གྲངས་ ༨༦ གི་མིག་བརྟག་དཔྱད་དང་རིན་མེད་མིག་ཤེལ་གསར་བཟོ་བྱས་ཡོད།
- ཕྱི་ལོ་ ༢༠༡༥ ཟླ་ ༡༢ ཚེས་ ༡༨ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་དྷ་རམ་ས་ལ་རོ་ཊེ་རེ་སྤྱི་ཚོགས་ཞབས་ཞུ་ཚོགས་པ་བརྒྱུད་དྷ་ཤོད་བོད་ཁྱིམ་ནས་དབུས་སྣེ་ལེན་ཁང་གསར་པར་འགྲོ་སའི་ལམ་སྐེད་དུ་ས་གནས་རྒྱ་གར་གྱི་ཁན་(Khan)ཞེས་པའི་གྲོང་གསེབ་སློབ་གྲྭ་ཞིག་གི་ནང་ཆུ་ཚགས་འཕྲུལ་ཆས་ཤིག་གསར་འཛུགས་བྱས་ཡོད་པ་དང་། སློབ་གྲྭ་དེར་ཁྱོན་དགེ་ལས་སློབ་ཕྲུག་གྲངས་ ༢༠༠ ཙམ་ཡོད་འདུག
- ཕྱི་ལོ་ ༢༠༡༥ ཟླ་ ༡༢ ཚེས་ ༡༡ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་བཞུགས་སྒར་དྷ་རམ་ས་ལ་ནས་སྤྱི་ལེ་ ༢༢ ཙམ་གྱི་མཚམས་སུ་ཡོད་པའི་གྷོ་པལ་ཕུར་བོད་ཁྱིམ་དུ་འཐུང་ཆུ་གཙང་བཟོའི་ཆུ་ཚགས་འཕྲུལ་ཆས་ཤིག་གསར་འཛུགས་བྱས་ཡོད་པ་དང་། སློབ་གྲྭ་དེར་དགེ་ལས་སློབ་མ་སོགས་ཁྱོན་མི་གྲངས་ ༡༤༠༨ ཙམ་ཡོད་འདུག
- ཕྱི་ལོ་ ༢༠༡༥ ཟླ་ ༡༢ ཚེས་ ༢༣ ཉིན་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་རྒྱ་གར་བྱང་ཕྱོགས་ཧི་མ་ཅལ་མངའ་སྡེ་སྦིར་གཞིས་ཆགས་སུ་འཐུང་ཆུ་གཙང་བཟོ་ཆེད་ཆུ་ཚགས་འཕྲུལ་ཆས་ཤིག་གསར་འཛུགས་བྱས་ཡོད་པ་དང་། གསར་འཛུགས་བྱས་པའི་ཆུ་ཚགས་འཕྲུལ་ཆས་དེས་ཐེམ་དུད་ ༡༦༠ ཙམ་ཡོད་པའི་སྦིར་བོད་མིའི་གཞིས་ཆགས་ (Bir Tibetan Society) ཀྱི་མི་གྲངས་ ༦༠༠ ཙམ་དང་། དཔལ་ཡུལ་བཤད་སྒྲའི་དགེ་འདུན་པ། སཾ་བྷོ་ཊ་སྦིར་ཉིན་སློབ་ཀྱི་དགེ་ལས་སློབ་ཕྲུག ཟ་ཁང་དང་ཚོང་ཁང་བདག་པོ། (Deer Park)ཤ་བ་གླིང་ཁར་བལྟ་སྐོར་ཡོང་མཁན་འགྲུལ་པ་བཅས་ཁྱོན་མི་གྲངས་ ༡༢༠༠ ཙམ་ལ་ཕན་ཐོགས་ཆགས་ཀྱི་ཡོད་པ་རེད།
-

robotstxt: allowed

filter: keep


text:
༄༅། །རྩ་ཁྲིམས་ཀྱི་སྤྱིའི་རྩ་འཛིན།
ཡོང་ཁུངས། དགོན་སྡེ་སློབ་གསོའི་སློབ་དེབ། སྤེལ་དུས། 2014-07-24 10:40:06 རྩོམ་པ་པོ། རམས་ཚེ་བྷོ། ཀློག་ཐེངས།
དོན་ཚན་དང་པོ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ནི་བཟོ་པའི་གྲལ་རིམ་གྱིས་འགོ་ཁྲིད་ཅིང་བཟོ་ཞིང་མནའ་འབྲེལ་གྱིས་རྨང་གཞི་བྱས་པའི་མི་དམངས་དམངས་གཙོའི་སྲིད་དབང་སྒེར་འཛིན་གྱི་སྤྱི་ཚོགས་རིང་ལུགས་ཀྱི་རྒྱལ་ཁབ་ཡིན། སྤྱི་ཚོགས་རིང་ལུགས་ཀྱི་ལམ་ལུགས་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་བའི་ལམ་ལུགས་ཡིན་པས། རྩ་འཛུགས་གང་དང་སྐྱེ་བོ་སུས་ཀྱང་སྤྱི་ཚོགས་རིང་ལུགས་ཀྱི་ལམ་ལུགས་གཏོར་བཤིག་གཏན་ནས་བཏང་མི་ཆོག
དོན་ཚན་གཉིས་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་དབང་ཆ་ཚང་མ་མི་དམངས་ཀྱི་ཡིན། མི་དམངས་ཀྱིས་རྒྱལ་ཁབ་ཀྱི་དབང་ཆ་སྤྱོད་པའི་ལས་ཁུངས་ནི་རྒྱལ་ཡོངས་མི་དམངས་འཐུས་མིའི་ཚོགས་ཆེན་དང་ས་གནས་ཀྱི་མི་དམངས་འཐུས་མིའི་ཚོགས་ཆེན་རིམ་པ་ཁག་ཡིན། མི་དམངས་ཀྱིས་བཅའ་ཁྲིམས་ནང་གསལ་གཏན་འབེབས་ཇི་ཡོད་ལྟར་ཐབས་ལམ་དང་བྱེད་སྟངས་སྣ་ཚོགས་ལ་བརྟེན་ནས་རྒྱལ་ཁབ་ཀྱི་ལས་དོན་དང་། དཔལ་འབྱོར་དང་རིག་གནས་ཀྱིབྱ་གཞག སྤྱི་ཚོགས་ཀྱི་ལས་དོན་བཅས་ལ་འཛིན་སྐྱོང་བྱ་རྒྱུ།
དོན་ཚན་གསུམ་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་ཁབ་གཞུང་གི་ལས་ཁུངས་ནས་དམངས་གཙོ་གཅིག་སྡུད་ཀྱི་རྩ་དོན་ལག་ལེན་བསྟར་རྒྱུ། རྒྱལ་ཡོངས་མི་དམངས་འཐུས་མིའི་ཚོགས་ཆེན་དང་ས་གནས་ཀྱི་མི་ དམངས་འཐུས་མིའི་ཚོགས་ཆེན་རིམ་པ་ཁག་ཚང་མ་དམངས་གཙོའི་ཐོག་ནས་འོས་འདེམས་བྱ་རྒྱུདང་། དེས་མི་དམངས་ལ་འགན་ཁུར་དང་མི་དམངས་ཀྱི་ལྟ་སྐུལ་དང་ལེན་བྱ་དགོས། རྒྱལ་ཁབ་ཀྱི་གཞུང་སྲིད་ལས་ཁུངས་དང་། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་མི་དམངས་འཐུས་མིའི་ཆོགས་ཆེན་ཐོག་ནས་ཐོན་དགོས་པ་དང་། མི་དམངས་འཐུས་མིའི་ཚོགས་ཆེན་ལ་འགན་ཁུར་དང་། མི་དམངས་འཐུས་མིའི་ཚོགས་ཆེན་གྱི་ལྟ་སྐུལ་དང་ལེན་བྱ་དགོས། ཀྲུང་དབྱང་དང་ས་གནས་ཀྱི་རྒྱལ་ཁབ་གཞུང་གི་ས་ཁུངས་ཀྱི་འགན་བབ་དབང་མཚམས་གཅོད་དུས་ཀྲུང་དབྱང་གི་གཅིག་གྱུར་འགོ་ཁྲིད་འོག་ས་གནས་ཀྱི་རང་འགུལ་དང་ཧུར་བརྩོན་བྱེད་སེམས་ལེགས་སྤེལ་གྱི་རྩ་དོན་ལ་བརྩི་སྲུང་བྱ་རྒྱུ།
དོན་ཚན་བཞི་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ཚང་མ་འདྲ་མཉམ་ཡིན་ཞིང་། རྒྱལ་ཁབ་ཀྱིས་གྲངས་ཉུང་མི་རིགས་ཁག་གི་ཁྲིམས་མཐུན་དབང་ཆ་དང་ཁེ་ཕན་སྲུང་འགན་ལེན་རྒྱུ་དང་། མི་རིགས་བར་འདྲ་མཉམ་དང་། མཐུན་སྒྲིལ། རོགས་རེས་བྱེད་པའི་འབྲེལ་བ་སྲུང་འཛིན་དང་གོང་དུ་སྤེལ་རྒྱུ། མི་རིགས་གང་ཞིག་ལའང་མཐོང་ཆུང་དང་གཉའ་གནོན་བྱེད་ རིགས་བཀག་བསྡོམས་དང་། མི་རིགས་མཐུན་སྒྲིལ་གཏོར་བཤིག་གཏོང་བ་དང་མི་རིགས་ཁ་ཕྲལ་བའི་བྱ་སྤྱོད་བཀག་བསྡོམས་བྱ་རྒྱུ། རྒྱལ་ཁབ་ཀྱིས་གྲངས་ཉུང་མི་རིགས་སོ་སོའི་ཁྱད་ཆོས་དང་དགོས་མཁོར་གཞིགས་ནས་གྲངས་ཉུང་མི་རིགས་ཀྱི་ས་ཁུལ་ཁག་གི་དཔལ་འབྱོར་དང་རིག་གནས་ཇེ་མགྱོ གས་སུ་གོང་དུ་སྤེལ་རོགས་བྱ་རྒྱུ། གྲངས་ཉུང་མི་རིགས་འདུས་སྡོད་བྱེད་སའི་ས་གནས་སོ་སོར་ས་ཁོངས་རང་སྐྱོང་ལག་ལེན་བསྟར་ཏེ་རང་སྐྱོང་ལས་ཁུངས་བཙུགས་ཐོག་རང་སྐྱོང་གི་དབང་ཆ་སྤྱོད་རྒྱུ། མི་རིགས་རང་སྐྱོང་ས་གནས་ཁག་ཚང་མ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་གྲུབ་ཆ་འབྲལ་དུ་མི་རུང་བ་ཡིན། མི་རིགས་སོ་སོར་རང་ཉིད་ཀྱི་སྐད་དང་ཡི་གེ་སྤྱོད་སྤེལ་གྱི་རང་དབང་ཡོད་པ་དང་།ཚང་མར་རང་ཉིད་ཀྱིཡུལ་སྲོལ་གོམས་གཤིས་སྔར་མུར་འཛིན་པའམ་བསྒྱུར་བཅོས་གང་བྱེད་ཀྱི་རང་དབང་ཡོད།
དོན་ཚན་ལྔ་པ། རྒྱལ་ཁབ་ཀྱིས་སྤྱི་ཚོགས་རིང་ལུགས་ཀྱི་ཁྲིམས་ལུགས་གཅིག་གྱུར་ཡོང་བ་དང་དེའི་ཟིལ་ཤུགས་སྲུང་སྐྱོང་བྱ་རྒྱུ། བཅའ་ཁྲིམས་དང་། གཞུང་སྲིད་ཁྲིམས་སྲོལ་དང་ས་གནས་ཀྱི་རང་བཟོས་ཁྲིམས་སྲོལ་དང་བཅས་པ་མཐའ་དག་རྩ་ཁྲིམས་འདི་དང་འགལ་འཛོལ་བྱས་མི་ཆོག རྒྱལ་ཁབ་གཞུང་གི་ལས་ཁུངས་དང་དྲག་པོའི་སྟོབས་ཤུགས་མཐའ་དག་དང་། སྲིད་ཏང་ཁག་དང་སྤྱི་ཚོགས་ཀྱི་ཚོགས་པ་ཁག ཁེ་ལས་དང་བྱ་ལས་ཀྱི་རྩ་འཛུགས་ཁག་ཚང་མས་ངེས་པར་དུ་རྩ་ཁྲིམས་དང་བཅའ་ཁྲིམས་ལ་བརྩི་སྲུང་བྱ་དགོས། རྩ་ཁྲིམས་དང་བཅའ་ཁྲིམས་ལས་འགལ་རིགས་ཇི་བྱུང་ངེས་པར་ རྩད་ཞིབ་ཕུ་འདེད་དགོས་རྒྱུ། རྩ་འཛུགས་གང་དང་སྐྱེ་བོ་སུ་ལ་ཡང་རྩ་ཁྲིམས་དང་བཅའ་ཁྲིམས་སུ་མི་འཁོད་པའི་དམིགས་བསལ་དབང་ཆ་ཡོད་མི་ཆོག
དོན་ཚན་དྲུག་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་འདིའི་སྤྱི་ཚོགས་རིང་ལུགས་ཀྱི་དཔལ་འབྱོར་ལམ་ལུགས་ཀྱི་རྨང་གཞི་ནི་ཐོན་སྐྱེད་རྒྱུ་ཆས་སྤྱི་ལ་དབང་བའི་སྤྱི་ཚོགས་རིང་ལུགས་ཀྱི་ལམ་ལུགས་ཏེ། དམངས་ཡོངས་ལ་དབང་བའི་ལམ་ལུགས་དང་ངལ་རྩོལ་པ་མང་ཚོགས་ཐུན་མོང་ལ་དབང་བའི་ལམ་ལུགས་ཡིན། སྤྱི་ཚོགས་རིང་ལུགས་ཀྱི་སྤྱི་ལ་དབང་བའི་ལམ་ལུགས་ཀྱིས་བཤུ་གཞོག་ལམ་ལུགས་རྩ་མེད་བཏང་སྟེ་གང་ནུས་དེ་སྒྲུབ་དང་རྩོལ་བསྟུན་ཐོབ་སྤྲོད་ཀྱི་རྩ་དོན་ལག་ལེན་བསྟར་རྒྱུ།
དོན་ཚན་བདུན་པ། རྒྱལ་གཉེར་དཔལ་འབྱོར་ནི་སྤྱི་ཚོགས་རིང་ལུགས་ཀྱི་དམངས་ཡོངས་ལ་དབང་བའི་དཔལ་འབྱོར་དང་། རྒྱལ་དམངས་དཔལ་འབྱོར་ནང་གི་གཙོ་ཁྲིད་སྟོབས་ཤུགས་ཡིན་པས། རྒྱལ་ཁབ་ཀྱིས་རྒྱལ་གཉེར་དཔལ་ འབྱོར་སྲ་བརྟན་དང་འཕེལ་རྒྱས་ཡོང་བར་སྲུང་འགན་འཁུར་རྒྱུ།
དོན་ཚན་བརྒྱད་པ། གྲོང་གསེབ་ཀྱི་མི་དམངས་ཀུང་ཧྲེ་དང་། ཞིང་ལས་ཐོན་སྐྱེད་མཉམ་ལས་ཁང་། ཐོན་སྐྱེད་དང་། མཁོ་སྤྲོད། ཡིད་རྟོན། འཛད་སྤྱོད་སོགས་མཉམ་ལས་དཔལ་འབྱོར་གྱི་རྣམ་པ་གཞན་དག་བཅས་ནི་སྤྱི་ཚོགས་རིང་ལུགས་ཀྱི་ངལ་རྩོལ་པ་མང་ཚོགས་ཐུན་མོང་ལ་དབང་བའི་དཔལ་འབྱོར་ཡིན། གྲོང་གསེབ་ཀྱི་ཐུན་མོང་གི་དཔལ་འབྱོར་རྩ་འཛུགས་སུ་ཞུགས་པའི་ངལ་རྩོལ་པ་རྣམས་ལ་བཅའ་ཁྲིམས་སུ་འཁོད་གསལ་གཏན་འབེབས་ཀྱི་ཁྱབ་ཁོངས་ནང་དུ་རང་བཞག་ས་ཞིང་དང་། རང་བཞག་རི།ཁྱིམ་གྱི་ཞོར་ལས་བཅས་གཉེར་དབང་དང་རང་བཞག་སྒོ་ཕྱུགས་གསོ་དབང་ཡོད། གྲོང་ཁྱེར་དང་གྲོང་བརྡལ་གྱི་ལག་ཤེས་བཟོ་ལས་དང་།བཟོ་ལས། ཨར་ལས།སྐྱེལ་འདྲེན། ཚོང་ལས། ཞབས་འདེགས་སོགས་ལས་རིགས་ཀྱི་མཉམ་ལསདཔལ་འབྱོར་རྣམ་པ་སྣ་ཚོགས་པ་ཚང་མ་སྤྱི་ཚོགས་རིང་ལུགས་ཀྱི་ངལ་རྩོལ་པ་མང་ཚོགས་ཐུན་མོང་ལ་དབང་བའི་དཔལ་འབྱོར་ཡིན། རྒྱལ་ཁབ་ཀྱིས་གྲོང་ཁྱེར་དང་གྲོང་གསེབ་ཀྱི་ཐུན་མོང་དཔལ་འབྱོར་གྱི་རྩ་ འཛུགས་རྣམས་ཀྱི་ཁྲིམས་མཐུན་དབང་ཆ་དང་ཁེ་ཕན་སྲུང་སྐྱོབ་དང་ཐུན་མོང་དཔལ་འབྱོར་གོང་དུ་སྤེལ་བར་བསྐུལ་དེད་དང་། མཛུབ་ཁྲིད། རོགས་རམ་བཅས་བྱ་རྒྱུ།
དོན་ཚན་དགུ་པ། གཏེར་ཁ་དང་། ཆུ་བོ། ནགས་ཚལ།རི་བོ། རྩྭ་ཐང་།ས་རྒོད། མཚོ་ཁའི་གྲམ་ཐང་སོགས་རང་བྱུང་གི་ཐོན་ཁུངས་ཚང་མ་རྒྱལ་ཁབ་ལ་དབང་བ་སྟེ་དམངས་ཡོངས་ལ་དབང་བ་ཡིན། ཡིན་ནའང་བཅའ་ཁྲིམས་ཀྱི་གཏན་འབེབས་ལྟར་ཐུན་མོང་ལ་དབང་བའི་ནགས་ཚལ་དང་། རི་བོ། རྩྭ་ཐང་། ས་རྒོད། མཚོ་ཁའི་གྲམ་ཐང་བཅས་དེའི་ཁོངས་སུ་མི་གཏོགས། རྒྱལ་ཁབ་ཀྱིས་རང་བྱུང་གི་ཐོན་ཁུངས་བེད་སྤྱོད་ལུགས་མཐུན་བྱེད་པའི་འགན་སྲུང་དང་སྲོག་ཆགས་དང་རྩི་ཤིང་རྩ་ཆེའི་རིགས་སྲུང་སྐྱོབ་བྱ་སྨྱུ རྩ་འཛུགས་གང་དང་སྐྱེ་བོ་སུ་ཞིག་གིས་ཀྱང་གཡོ་ཐབས་གང་རུང་ལ་བརྟེན་ནས་རང་བྱུང་ཐོན་ཁུངས་ཧམ་བཟུང་ངམ་གཏོར་བརླག་གཏོང་རིགས་མི་ཆོག
དོན་ཚན་བཅུ་པ། གྲོང་ཁྱེར་གྱི་ས་ཆ་རྣམས་རྒྱལ་ཁབ་གཞུང་གི་ཡིན། གྲོང་གསེབ་དང་གྲོང་ཁྱེར་ཉེ་འདབས་ཀྱི་ས་ཆ་ནས་བཅའ་ཁྲིམས་ཀྱི་གཏན་འབེབས་ལྟར་རྒྱལ་ཁབ་ལ་དབང་བྲོ་བ་རྣམས་ཕུད་པའི་དེ་བྱིངས་ཚང་མ་ཐུན་མོང་གི་ཡིན་ལ། ཁང་ས་དང་། རང་བཞག་ས་ཞིང་།རང་བཞག་རི་རྣམས་ཀྱང་ཐུན་མོང་གི་ཡིན། རྒྱལ་ཁབ་ཀྱིས་སྤྱི་ཕན་གྱི་དགོས་མཁོར་བསྟུན་ནས་བཅའ་ཁྲིམས་ནང་འཁོད་གཏན་འབེབས་ལྟར་ས་ཆ་ཕྱིར་ལེན་བཀོལ་སྤྱོད་བྱས་ཆོག རྩ་འཛུགས་སམ་སྐྱེ་བོ་སུས་ཀྱང་ས་ཆ་ཧམ་བཟུང་དང་། ཉོ་ཚོང་། བོགས་གཏོང་བཅས་དང་བྱེད་ཐབས་གཞན་དག་ལ་བརྟེན་ནས་ཁྲིམས་འགལ་གྱིས་ས་ཆ་གཞན་ལ་བཤུགས་མི་ཆོག ས་ཆ་བེད་སྤྱོད་བྱེད་པའི་རྩ་འཛུགས་དང་སྐྱེ་བོ་ཚང་མས་ངེས་པར་དུ་ཚུལ་མཐུན་གྱིས་ས་ཆ་བེད་སྤྱོད་དགོས་རྒྱུ།
དོན་ཚན་བཅུ་གཅིག་པ། བཅའ་ཁྲིམས་ནང་འཁོད་གཏན་འབེབས་ཀྱི་ཁྱབ་ཁོངས་སུ་གཏོགས་པའི་གྲོང་ཁྱེར་དང་གྲོང་གསེབ་ཀྱི་ངལ་རྩོལ་པའི་ཁེར་རྐྱང་དཔལ་འབྱོར་ནི་སྤྱི་ཚོགས་རིང་ལུགས་ཀྱི་སྤྱི་ལ་དབང་བའི་དཔལ་འབྱོར་གྱི་རོགས་གསབ་ཡིན། རྒྱལ་ཁབ་ཀྱིས་ཁེར་རྐྱང་དཔལ་འབྱོར་གྱི་ཁྲིམས་མཐུན་དབང་ཆ་དང་ཁེ་ཕན་སྲུང་སྐྱོབ་བྱ་རྒྱུ། རྒྱལ་ཁབ་ཀྱིས་གཞུང་སྲིད་དོ་དམ་བྱེད་པར་བརྟེན་ནས་ཁེར་རྐྱང་དཔལ་འབྱོར་ལ་ཁྲིད་སྟོན་དང་། རོགས་རམ། ལྟ་སྐུལ་བཅས་བྱ་རྒྱུ།
དོན་ཚནབཅུ་གཉིསཔ། སྤྱིཚོགས་རིང་ལུགས་ཀྱི་སྤྱིའི་རྒྱུནོར་མཆོག་ཏུ་གྱུར་པར་གནོད་སྐྱོན་བཏང་མི་ཆོག རྒྱལ་ཁབ་ཀྱིས་སྤྱི་ཚོགས་རིང་ལུགས་ཀྱི་སྤྱིའི་རྒྱུནོར་སྲུང་སྐྱོབ་བྱ་རྒྱུ་དང་། རྩ་འཛུགས་གང་དང་སྐྱེ་བོ་སུས་ཀྱང་བྱེད་ཐབས་གང་རུང་ལ་བརྟེན་ནས་རྒྱལ་ཁབ་
དང་ཐུན་མོང་གི་རྒྱུ་ནོར་ཧམ་བཟུང་ངམ་གཏོར་བརླག་བྱེད་རིགས་བཀག་བསྡོམས་བྱ་རྒྱུ།
དོན་ཚན་བཅུ་གསུམ་པ། རྒྱལ་ཁབ་ཀྱིས་སྤྱི་དམངས་ཀྱི་ཁྲིམས་མཐུན་ཡོང་སྒོ་དང་།གསོག་འཇོག ཁང་པ། ཁྲིམས་མཐུན་གྱི་རྒྱུ་ནོར་གཞན་དག་བཅས་ཀྱི་བདག་དབང་སྲུང་སྐྱོབ་བྱ་རྒྱུ། རྒྱལ་ཁབ་ཀྱིས་བཅའ་ཁྲིམས་ཀྱི་གཏན་འབེབས་ལྟར་སྤྱི་དམངས་སྒེར་ལ་དབང་བའི་རྒྱུ་ནོར་གྱི་ཤུལ་འཛིན་བྱེད་དབང་སྲུང་སྐྱོབ་བྱ་རྒྱུ།
དོན་ཚན་བཅུ་བཞི་པ། རྒྱལ་ཁབ་ཀྱིས་ངལ་རྩོལ་པའི་བརྩོན་སེམས་ཆེར་སྐྱེད་དང་ལག་རྩལ་གྱི་ཆུ་ཚད་གོང་མཐོར་གཏོང་རྒྱུ་དང་། སྔོན་ཐོན་གྱི་ཚན་རིག་ལག་རྩལ་ཁྱབ་སྤེལ་གཏོང་རྒྱུ།དཔལ་འབྱོར་དོ་དམ་གྱི་སྒྲིག་སྲོལ་དང་ཁེ་ལས་བདག་གཉེར་དོ་དམ་གྱི་ལམ་ལུགས་འཐུས་སྒོ་ཇེ་ཚང་དུ་གཏོང་རྒྱུ། སྤྱི་ཚོགས་རིང་ལུགས་ཀྱི་འགན་འཁྲིའི་ལམ་ལུགས་རྣམ་པ་སྣ་ཚོགས་ལག་ལེན་བསྟར་རྒྱུ། ངལ་རྩོལ་གྱི་རྩ་འཛུགས་ལེགས་སུ་འཆོས་རྒྱུ་བཅས་ལ་བརྟེན་ནས་ངལ་རྩོལ་ཐོན་སྐྱེད་ཀྱི་ལས་ཕྱོད་དང་དཔལ་འབྱོར་གྱི་ཕན་ནུས་རྒྱུན་ཆད་མེད་པར་ཇེ་ཆེར་བཏང་ཐོག་སྤྱི་ཚོགས་ཀྱི་ཐོན་སྐྱེད་ནུས་ཤུགས་གོང་དུ་སྤེལ་རྒྱུ། རྒྱལ་ཁབ་ཀྱིས་གྲོན་ཆུང་ནན་ཏན་བྱེད་རྒྱུ་དང་། ཆུད་ཟོས་ལ་ངོ་རྒོལ་བྱ་རྒྱུ།རྒྱལ་ཁབ་ཀྱིས་གསོག་འཇོག་དང་འཛད་སྤྱོད་ཀྱི་བཀོད་སྒྲིག་ལུགས་མཐུན་བྱེད་ཅིང་། རྒྱལ་ཁབ་དང་།ཐུན་མོང་། སྒེར་བཅས་ཀྱི་ཁེ་ཕན་ཚང་མར་ལྟ་རྟོག་བྱས་ཏེ་ཐོན་སྐྱེད་གོང་དུ་སྤེལ་བའི་རྨང་གཞིའི་ཐོག་མི་དམངས་ཀྱི་དངོས་པོའི་འཚོབ་དང་རིག་གནས་ཀྱི་འཚོ་བ་རིམ་གྱིས་ལེགས་སུ་འཆོས་རྒྱུ།
དོན་ཚན་བཅོ་ལྔ་པ། རྒྱལ་ཁབ་ཀྱིས་སྤྱི་ཚོགས་རིང་ལུགས་ཀྱི་སྤྱི་ལ་དབང་བའི་ལམ་ལུགས་ཀྱི་རྨང་གཞིའི་ཐོག་འཆར་ལྡན་དཔལ་འབྱོར་ལག་ལེན་བསྟར་རྒྱུ། རྒྱལ་ཁབ་ཀྱིས་དཔལ་འབྱོར་གྱི་འཆར་གཞིའི་ཕྱོགས་བསྡུས་དོ་མཉམ་བྱེད་ནུས་དང་། ཚོང་རྭའི་སྙོམས་སྒྲིག་གི་གཞོགས་འདེགས་བྱེད་ནུས་ལ་བརྟེན་ནས་རྒྱལ་དམངས་དཔལ་འབྱོར་བསྡུར་ཚད་ལྟར་མཐུན་འགྱུར་གྱི་སྒོ་ནས་འཕེལ་རྒྱས་ཡོང་བའི་འགན་ལེན་བྱེད་རྒྱུ། རྩ་འཛུགས་གང་དང་སྐྱེ་བོ་སུས་ཀྱང་སྤྱི་ཚོགས་ཀྱི་དཔལ་འབྱོར་སྒྲིག་ལམ་དཀྲུག་པ་དང་། རྒྱལ་ཁབ་ཀྱི་དཔལ་འབྱོར་འཆར་གཞི་གཏོར་བརླག་བྱེད་རིགས་གཏན་ནས་མི་ཆོག
དོན་ཚན་བཅུ་དྲུག་པ། རྒྱལ་ཁབ་ནས་གཅིག་གྱུར་གྱིས་འགོ་ཁྲིད་བྱེད་པར་བརྩི་སྲུང་དང་རྒྱལ་ཁབ་ཀྱི་འཆར་གཞི་སྒོ་ཀུན་ནས་བསྒྲུབས་པའི་ཆ་རྐྱེན་གཞིར་བྱས་པའི་ཐོག་རྒྱལ་གཉེར་ཁེ་ལས་ལ་བཅའ་ཁྲིམས་ནང་འཁོད་གཏན་འབེབས་ཀྱི་ཁྱབ་ཁོངས་སུ་བདག་གཉེར་དོ་དམ་བྱེད་པའི་རང་ཐག་རང་གཅོད་ཀྱི་དབང་ཆ་ཡོད།རྒྱལ་གཉེར་ཁེ་ལས་ཀྱིས་བཅའ་ཁྲིམས་ཀྱི་གཏན་འབེབས་ལྟར་བཟོ་པའི་འཐུས་མིའི་ཚོགས་ཆེན་འཚོག་པ་དང་རྣམ་པ་གཞན་གྱི་ཐོག་ནས་དམངས་གཙོའི་དོ་དམ་བྱ་རྒྱུ།
དོན་ཚན་བཅུ་བདུན་པ། རྒྱལ་ཁབ་ཀྱི་འཆར་གཞིའི་མཛུབ་ཁྲིད་དང་ལེན་དང་འབྲེལ་ཡོད་བཅའ་ཁྲིམས་ལ་བརྩི་སྲུང་ཞུས་པའི་ཆ་རྐྱེན་གཞིར་བྱས་པའི་ཐོག་ཐུན་མོང་དཔལ་འབྱོར་གྱི་རྩ་འཛུགས་ལ་རང་ཚུགས་ཀྱིས་དཔལ་འབྱོར་གྱི་བྱེད་སྒོ་སྤེལ་བར་རང་ཐག་རང་གཅོད་ཀྱི་དབང་ཆ་ཡོད། ཐུན་མོང་དཔལ་འབྱོར་གྱི་རྩ་འཛུགས་ཀྱིས་བཅའ་ཁྲིམས་ཀྱི་གཏན་འབེབས་ལྟར་དམངས་གཙོའི་དོ་དམ་བྱ་རྒྱུདང་། རང་ཁོངས་ངལ་རྩོལ་པ་ཡོངས་ཀྱིས་དོ་དམ་བྱེད་མཁན་གསར་འདེམས་དང་གནས་དབྱུང་གཏོང་རྒྱུ་དང་། བདག་གཉེར་དོ་དམ་བྱེད་ཕྱོགས་གལ་ཆེ་རིགས་རྣམས་ཐག་གཅོད་རྒྱུ།
དོན་ཚན་བཅོ་བརྒྱད་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་ཕྱི་རྒྱལ་གྱི་ཁེ་ལས་དང་། དཔལ་འབྱོར་གྱི་རྩ་འཛུགས་གཞན་དག་གམ་སྐྱེབོ་རྣམས་ལ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་བཅའ་ཁྲིམས་ནང་གསལ་གཏན་འབེབས་ལྟར་ཀྲུང་གོར་མ་རྩ་བཞག་ནས་ཀྲུང་གོའི་ཁེ་ལས་སམ་ཡང་ན་དཔལ་འབྱོར་གྱི་རྩ་འཛུགས་གཞན་དག་དང་དཔལ་འབྱོར་མཉམ་ལས་རྣམ་པ་སྣ་ཚོགས་བྱེད་དུ་འཇུག་རྒྱུ། ཀྲུང་གོའི་མངའ་ཁོངས་སུ་ཡོད་པའི་ཕྱི་རྒྱལ་གྱི་ཁེ་ལས་དང་། ཕྱི་རྒྱལ་གྱི་དཔལ་འབྱོར་རྩ་འཛུགས་གཞན་དག དེ་མིན་ཀྲུང་གོ་དང་ཕྱི་རྒྱལ་གཉིས་ནས་མ་རྩ་མཉམ་བཞག་གིས་བདག་གཉེར་བྱེད་བཞིན་པའི་ཁེ་ལས་བཅས་པ་ཚང་མས་ངེས་པར་དུ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་བཅའ་ཁྲིམས་ལ་བརྩི་སྲུང་ཞུ་དགོས། དེ་དག་གི་ཁྲིམས་མཐུན་གྱི་དབང་ཆ་དང་ཁེ་ཕན་རྣམས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་བཅའ་ཁྲིམས་ལས་སྲུང་སྐྱོབ་བྱ་རྒྱུ།
དོན་ཚན་བཅུ་དགུ་པ། རྒྱལ་ཁབ་ཀྱིས་སྤྱི་ཚོགས་རིང་ལུགས་ཀྱི་སློབ་གསོའི་བྱ་གཞག་གོང་དུ་སྤེལ་ཏེ་རྒྱལ་ཡོངས་མི་དམངས་ཀྱི་ཚན་རིག་དང་རིག་གནས་ཀྱི་ཤེས་ཚད་མཐོ་རུ་གཏོང་རྒྱུ། རྒྱལ་ཁབ་ནས་སློབ་གྲྭ་སྣ་ཚོགས་འཛུགས་གཉེར་གྱི་དམའ་རིམ་འོས་འགན་སློབ་གསོ་ཁྱབ་གདལ་དུ་གཏོང་རྒྱུ་དང་། འབྲིང་རིམ་སློབ་གསོ་དང་། ལས་རིགས་སློབ་གསོ། མཐོ་རིམ་སློབ་གསོ་བཅས་ཡར་རྒྱས་སུ་གཏོང་རྒྱུར་མ་ཟད། སློབ་ལོ་མ་སོན་གོང་གི་སློབ་གསོའང་ཡར་རྒྱས་སུ་གཏོང་རྒྱུ། རྒྱལ་ཁབ་ཀྱིས་སློབ་གསོའི་དགོས་ཆས་སྣ་ཚོགས་ཇེ་མང་དུ་གཏོང་རྒྱུ་དང་འབྲེལ་ཡིག་རྨོངས་སེལ་རྒྱུདང་། བཟོ་པ་དང་། ཞིང་པ། རྒྱལ་ཁབ་གཞུང་གི་ལས་བྱེད་པ། ངལ་རྩོལ་པ་གཞན་དག་བཅས་ལ་ཆབ་སྲིད་དང་། རིག་གནས། ཚན་རིག་ལག་རྩལ། ཆེ་གཉེར་བྱེད་སྒོ་བཅས་ཀྱི་སློབ་གསོ་གཏོང་རྒྱུ་དང་། རང་སྦྱོང་ལ་བརྟེན་ནས་ཡོན་ཏན་ཅན་དུ་འགྱུར་བར་བསྔགས་བསྐུལ་བྱ་རྒྱུ། རྒྱལ་ཁབ་ཀྱིས་ཐུན་མོང་གི་དཔལ་འབྱོར་རྩ་འཛུགས་དང་། རྒྱལ་ཁབ་ཀྱི་ཁེ་ལས་དང་བྱ་ལས་རྩ་འཛུགས། སྤྱི་ཚོགས་ཀྱི་སྟོབས་ཤུགས་གཞན་དག་བཅས་ཀྱིས་བཅའ་ཁྲིམས་ཀྱི་གཏན་འབེབས་ལྟར་སློབ་གསོའི་བྱ་གཞག་སྣ་ཚོགས་འཛུགས་གཉེར་བྱེད་པར་བསྔགས་བསྐུལ་བྱ་རྒྱུ། རྒྱལ་ཁབ་ཀྱིས་རྒྱལ་ཡོངས་སུ་སྤྱི་ཁྱབ་ཏུ་སྤྱོད་པའི་སྐད་ཁྱབ་སྤེལ་གཏོང་རྒྱུ།
དོན་ཚན་ཉི་ཤུ་པ། རྒྱལ་ཁབ་ཀྱིས་རང་བྱུང་ཚན་རིག་དང་སྤྱི་ཚོགས་ཚན་རིག་གི་བྱ་གཞག་གོང་དུ་སྤེལ་རྒྱུ་དང་། ཚན་རིག་དང་ལག་རྩལ་གྱི་ཤེས་ཡོན་ཁྱབ་གདལ་དུ་གཏོང་རྒྱུ། ཚན་རིག་ཞིབ་འཇུག་གི་གྲུབ་འབྲས་དང་ལག་རྩལ་གསར་གཏོད་བྱུང་རིགས་ལ་བྱ་དགའ་སྤྲོད་རྒྱུ།
དོན་ཚན་ཉེར་གཅིག་པ། རྒྱལ་ཁབ་ཀྱིས་སྨན་བཅོས་འཕྲོད་བསྟེན་གྱི་བྱ་གཞག་རྒྱས་སུ་བཏང་སྟེ་དེང་རབས་ཀྱི་སྨན་དཔྱད་དང་རང་རྒྱལ་གྱི་སྲོལ་རྒྱུན་སྨན་དཔྱད་གོང་དུ་སྤེལ་རྒྱུ་དང་།གྲོང་གསེབ་ཀྱི་ཐུན་མོང་དཔལ་འབྱོར་གྱི་རྩ་འཛུགས་དང་།རྒྱལ་ཁབ་ཀྱི་ཁེ་ལས་དང་བྱ་ལས་ཀྱི་རྩ་འཛུགས། ཁྲོམ་ལམ་གྱི་རྩ་འཛུགས་བཅས་ནས་སྨན་བཅོས་འཕྲོད་བསྟེན་གྱི་དགོས་ཆ་སྣ་ཚོགས་འཛུགས་གཉེར་བྱེད་པར་བསྔགས་བསྐུལ་དང་རྒྱབ་སྐྱོར་བྱེད་པ་དང་འབྲེལ་མང་ཚོགས་ཀྱི་རང་བཞིན་ལྡན་པའི་གཙང་སྦྲའི་བྱེད་སྒོ་སྤེལ་ནས་མི་དམངས་ཀྱི་ལུས་ཁམས་བདེ་ཐང་དུ་སྲུང་སྐྱོབ་བྱ་རྒྱུ། རྒྱལ་ཁབ་ཀྱིས་ལུས་རྩལ་བྱ་གཞག་ཡར་རྒྱས་སུ་གཏོང་བ་དང་འབྲེལ་མང་ཚོགས་ཀྱི་རང་བཞིན་ལྡན་པའི་ལུས་རྩལ་བྱེད་སྒོ་སྤེལ་ནས་མི་དམངས་ཀྱི་གཟུགས་གཞི་བདེ་ཐང་དུ་གཏོང་རྒྱུ།
དོན་ཚན་ཉེར་གཉིས་པ། མི་དམངས་ལ་ཞབས་འདེགས་ཞུ་བ་དང་སྤྱི་ཚོགས་རིང་ལུགས་ལ་ཞབས་འདེགས་ཞུ་བའི་རྩོམ་རིག་སྒྱུ་རྩལ་གྱི་བྱ་གཞག་དང་། གསར་འགྱུར་དང་ཀུན་ཁྱབ་རླུང་འཕྲིན་དང་བརྙན་འཕྲིན་བཅས་ཀྱི་བྱ་གཞག་དཔེ་སྐྲུན་དང་འགྲེམས་སྤེལ་གྱི་བྱ་གཞག དཔེ་མཛོད་ཁང་དང་དངོས་མང་བཤམས་སྟོན་ཁང་དང་རིག་གནས་ཁང་བཅས་དང་རིག་གནས་ཀྱི་བྱ་གཞག་ཅི་རིགས་རྣམས་རྒྱལ་ཁབ་ཀྱིས་ཡར་རྒྱས་སུ་གཏོང་རྒྱུདང་། དེ་འབྲེལ་མང་ཚོགས་ཀྱི་རང་བཞིན་ལྡན་པའི་རིག་གནས་བྱེད་སྒོ་སྤེལ་རྒྱུ།
རྒྱལ་ཁབ་ཀྱིས་གནའ་ཤུལ་གནས་མཆོག་དང་། རིག་གནས་ཤུལ་དངོས་རྩ་ཆེན། ལོ་རྒྱུས་ཐོག་གི་རིག་གནས་ཤུལ་བཞག་གལ་ཆེན་ཅི་རིགས་ཚང་མ་སྲུང་སྐྱོབ་བྱ་རྒྱུ།
དོན་ཚན་ཉེར་གསུམ་པ། སྤྱི་ཚོགས་རིང་ལུགས་ལ་ཞབས་འདེགས་ཞུ་བའི་ཆེད་ལས་ཀྱི་ཡོན་ཏན་ཅན་སྣ་ཚོགས་རྒྱལ་ཁབ་ཀྱིས་གསོ་སྐྱོང་བྱས་ཏེ་ཤེས་ཡོན་ཅན་གྱི་དཔུང་སྡེ་ཇེ་ཆེར་གཏོང་རྒྱུ་དང་འབྲེལ་མཐུན་རྐྱེན་བསྐྲུན་ནས་སྤྱི་ཚོགས་རིང་ལུགས་ཀྱི་དེང་རབས་ཅན་དུ་འགྱུར་བའི་འཛུགས་སྐྲུན་བྱེད་པའི་ནང་དུ་མི་དེ་ཚོའི་ནུས་པ་འདོན་སྤེལ་ལེགས་པར་བྱ་རྒྱུ།
དོན་ཚན་ཉེར་བཞི་པ། རྒྱལ་ཁབ་ཀྱིས་ཕུགས་འདུན་དང་། ཀུན་སྤྱོད་རིག་གནས།སྒྲིག་ཁྲིམས། ཁྲིམས་ལུགས་བཅས་ཀྱི་སློབ་གསོ་ཁྱབ་གདལ་དུ་གཏོང་བ་དང་། གྲོང་ཁྱེར་དང་གྲོང་གསེབ་ཀྱི་ཁོངས་འདྲ་མིན་ལ་གཞིགས་ཏེ་མང་ཚོགས་ཀྱི་ཁྲོད་དུ་བསྲུང་བྱ་དང་སྤྱི་གན་སྣ་ཚོགས་བཞག་སྟེ་ལག་བསྟར་བྱེད་པར་བརྟེན་ནས་སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་སྤེལ་ཤུགས་ཇེ་ཆེར་གཏོང་རྒྱུ། རྒྱལ་ཁབ་ཀྱིས་མེས་རྒྱལ་ལ་དགའ་བ་དང་། མི་དམངས་ལ་དགའ་བ། ངལ་རྩོལ་ལ་དགའ་བ། ཚན་རིག་ལ་དགའ་བ། སྤྱི་ཚོགས་རིང་ལུགས་ལ་དགའ་བ་བཅས་ཀྱི་སྤྱིའི་སྤྱོད་བཟང་དར་སྤེལ་གཏོང་རྒྱུ་དང་། དེ་འབྲེལ་མི་དམངས་ཀྱི་ཁྲོད་དུ་རྒྱལ་གཅེས་རིང་ལུགས་དང་ཐུན་མོང་རིང་ལུགས། རྒྱལ་སྤྱིའི་རིང་ལུགས། གུང་ཁྲན་རིང་ལུགས་བཅས་ཀྱི་སློབ་གསོ་གཏོང་རྒྱུ། རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱི་སློབ་གསོ་བཏང་ནས་མ་རྩའི་རིང་ལུགས་དང་བཀས་བཀོད་རྒྱུད་འཛིན་རིང་ལུགས་ཀྱི་བསམ་བློ་རུལ་བ་དང་། དེ་མིན་གྱི་བསམ་བློ་རུལ་བར་ངོ་རྒོལ་བྱ་རྒྱུ།
དོན་ཚན་ཉེར་ལྔ་པ། རྒྱལ་ཁབ་ཀྱིས་འཆར་ཡོད་བུ་བཙའི་བྱེད་སྲོལ་ཁྱབ་སྤེལ་བཏང་ནས་མི་འབོར་འཕར་བའི་ཚད་དེ་དཔལ་འབྱོར་དང་སྤྱི་ཚོགས་གོང་དུ་སྤེལ་བའི་འཆར་གཞི་དང་མཐུན་ཐབས་བྱ་རྒྱུ
དོན་ཚན་ཉེར་དྲུག་པ། རྒྱལ་ཁབ་ཀྱིས་འཚོབོ་བསྐྱལ་ཡུལ་དང་སྐྱེ་ལྡན་གྱི་ཡུལ་ཁམས་སྲུང་སྐྱོབ་དང་ལེགས་བཅོས་བྱས་ནས་སྦགས་བཙོག་དང་སྤྱི་གནོད་གཞན་དག་ཇི་བྱུང་འགོག་སེལ་བྱ་རྒྱུ། རྒྱལ་ཁབ་ཀྱིས་ལྗོན་བཙུགས་ནགས་བཟོ་བྱ་བ་སྒྲིག་འཛུགས་དང་དེར་བསྔགས་བསྐུལ་བྱ་རྒྱུ་དང་། ཤིང་ནགས་དང་ལྗོན་ཤིང་སྲུང་སྐྱོབ་བྱ་རྒྱུ།
དོན་ཚན་ཉེར་བདུན་པ། རྒྱལ་ཁབ་གཞུང་གི་ལས་ཁུངས་ཚང་མས་ཁུ་བསྡུའི་རྩ་དོན་ལག་བསྟར་དང་། ལས་དོན་འཁྲི་སྒྲུབ་ཀྱི་ལམ་སྲོལ་ལག་བསྟམ ལས་བྱེད་པ་གསོ་སྐྱོ་་སྦྱོང་བརྡར་དང་ལས་བྱེད་པར་དཔྱད་ཞིབ་བྱེད་པའི་ལམ་སྲོལ་ལག་བསྟར་བཅས་བྱས་ཏེ་རྒྱུན་ཆད་མེད་པར་ལས་དོན་སྒྲུབ་སྤུས་ཇེ་བཟང་དང་ལས་ཕྱོད་ཇེ་ཆེར་གཏོང་རྒྱུདང་། དཔོན་ཉམས་རིང་ལུགས་ལ་ངོ་རྒོལ་བྱ་རྒྱུ། རྒྱལ་ཁབ་གཞུང་གི་ལས་ཁུངས་དང་རྒྱལ་ཁབ་གཞུང་གི་ལས་བྱེད་པ་ཚང་མས་ངེས་པར་དུ་མི་དམངས་ཀྱི་རྒྱབ་སྐྱོར་ལ་བརྟེན་དགོས་ཤིང་། དུས་དང་རྣམ་ཀུན་ཏུ་མི་དམངས་དང་འབྲེལ་འདྲིས་དམ་པོ་ཡོང་བ་དང་། མི་དམངས་ཀྱི་བསམ་འཆར་དང་བསམ་གྲོས་ཞིབ་ཉན།མི་དམངས་ཀྱི་ལྟ་སྐུལ་དང་ལེན་བཅས་བྱས་ཏེ་འབད་བརྩོན་ཆེན་པོས་མི་དམངས་ལ་ཞབས་འདེགས་ཞུ་དགོས།
དོན་ཚན་ཉེར་བརྒྱད་པ། རྒྱལ་ཁབ་ཀྱིས་སྤྱི་ཚོགས་ཀྱི་སྒྲིག་ལམ་སྲུང་ཕྱིར་རྒྱལ་ཁབ་ལ་ངོ་ལོག་དང་གསར་བརྗེར་རྒོལ་བའི་སྤྱོད་ངན་གཞན་སྤེལ་རིགས་ལ་དྲག་གནོན་བྱ་རྒྱུདང་། སྤྱི་ཚོགས་ཀྱི་བདེ་འཇགས་ལ་གནོད་ཅིང་སྤྱི་ཚོགས་རིང་ལུགས་ཀྱི་དཔལ་འབྱོར་གཏོར་བརླག་གཏོང་བའི་ཉེས་སྤྱོད་དང་ཉེས་སྤྱོད་གཞན་དག་ལ་ཁྲིམས་གཅོད་བྱ་སྨྱུ ཉེས་ཅན་ལ་ཉེས་ཆད་གཅོད་རྒྱུདང་བསྒྱུར་བཀོད་བྱ་རྒྱུ།
དོན་ཚནཉེར་དགུ་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་དྲག་པོའི་སྟོབས་ཤུགས་ནི་མི་དམངས་ཀྱི་ཡིན་ཞིང་། དེའི་ལས་འགན་ནི་རྒྱལ་ཁབེ་བརྟན་སྲུང་དང་། བཙན་འཛུལ་འགོག་རྒོལ། མེས་རྒྱལ་སྲུང་སྐྱོབ། མི་དམངས་རྣམས་བདེ་ཐང་ངང་དུ་ངལ་རྩོལ་དུ་ཞུགས་ཐུབ་པའི་སྲུང་སྐྱོབ་བཅས་བྱ་རྒྱུ་དང་། དེ་འབྲེལ་རྒྱལ་ཁབ་འཛུགས་སྐྲུན་གྱི་བྱ་གཞག་ཏུ་ཞུགས་རྒྱུ འབད་བརྩོན་ཆེན་པོས་མི་དམངས་ལ་ཞབས་འདེགས་ཞུ་རྒྱུ་བཅས་ཡིན། རྒྱལ་ཁབ་ཀྱིས་དྲག་པོའི་སྟོབས་ཤུགས་གསར་བརྗེ་ཅན་དང་། དེང་རབས་ཅན། ཚད་ལྡན་ཅན་བཅས་སུ་འཛུགས་སྤེལ་བྱེད་ཤུགས་ཆེར་བསྐྱེད་ཀྱིས་རྒྱལ་སྲུང་གི་སྟོབས་ཤུགས་ཇེ་ཆེར་གཏོང་རྒྱུ།
དོན་ཚན་སུམ་ཅུ་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྲིད་འཛིན་ས་ཁོངས་དབྱེ་སྟངས་གསལ།
(གཅིག) རྒྱལ་ཡོངས་སུ་ཞིང་ཆེན་དང་། རང་སྐྱོང་ལྗོངས། ཐད་སྐྱོང་གྲོང་ཁྱེར་བཅས་དབྱེ་རྒྱུ།
(གཉིས) ཞིང་ཆེན་དང་རང་སྐྱོང་ལྗོངས་རྣམས་རང་སྐྱོང་ཁུལ་དང་། རྫོང་། རང་སྐྱོང་རྫོང་། གྲོང་ཁྱེར་བཅས་སུ་དབྱེ་རྒྱུ།
(གསུམ) རྫོང་དང་རང་སྐྱོང་རྫོང་རྣམས་ཞང་དང་། མི་རིགས་ཞང་། གྲོང་བརྡལ་བཅས་སུ་དབྱེ་རྒྱུ
ཐད་སྐྱོང་གྲོང་ཁྱེར་དང་གྲོང་ཁྱེར་ཆེ་གྲས་རྣམས་ཆུས་དང་རྫོང་དུ་དབྱེ་རྒྱུ།
རང་སྐྱོང་ཁུལ་རྣམས་རྫོང་དང་། རང་སྐྱོང་རྫོང་།གྲོངཁྱེར་བཅས་སུ་དབྱེ་རྒྱུ།
རང་སྐྱོང་ལྗོངས་དང་། རང་སྐྱོང་ཁུལ། རང་སྐྱོང་རྫོང་བཅས་ནི་མི་རིགས་རང་སྐྱོང་གི་ས་གནས་ཡིན།
དོན་ཚན་སོ་གཅིག་པ། རྒྱལ་ཁབ་ཀྱིས་སྐབས་བསྟུན་དགོས་གལ་གྱི་མཚམས་སུ་དམིགས་བསལ་གྱི་སྲིད་འཛིན་ས་ཁུལ་འཛུགས་དགོས། དམིགས་བསལ་གྱི་སྲིད་འཛིན་ས་ཁུལ་དུ་ལག་བསྟར་བྱ་རྒྱུའི་ལམ་ལུགས་ནི་གནས་ཚུལ་དངོས་ལ་གཞིགས་ཏེ་རྒྱལ་ཡོངས་མི་དམངས་འཐུས་མིའི་ཚོགས་ཆེན་ནས་བཅའ་ཁྲིམས་ཀྱི་ཐོག་གཏན་འབེབས་བྱ་རྒྱུ།
དོན་ཚན་སོ་གཉིས་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་ཀྲུང་གོའི་མངའ་ཁོངས་སུ་ཡོད་པའི་ཕྱི་རྒྱལ་བའི་ཁྲིམས་མཐུན་དབང་ཚདང་ཁེ་ཕན་སྲུང་སྐྱོབ་བྱ་སྨྱུ ཀྲུང་གོའི་མངའ་ཁོངས་སུ་ཡོད་པའི་ཕྱི་རྒྱལ་བས་ངེས་པར་དུ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་བཅའ་ཁྲིམས་ལ་བརྩི་སྲུང་ཞུ་དགོས། ཆབ་སྲིད་ཐད་ཀྱི་དགོས་དབང་གིས་ཉེན་གཡོལ་སྐྱབས་བཅོལ་གྱི་རེ་འདུན་ཞུ་བའི་ཕྱི་རྒྱལ་བར་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་སྲུང་སྐྱོབ་བྱས་འཐུས་ཀྱི་དབང་ཆ་སྤྲད་ཆོག
རྩོམ་སྒྲིག་པ།:མཁའ་ཚེ།


text:
རྒྱ་ནག་གི་ཆུ་རགས་ལ་བརྟེན་ནས་མི་མང་ལ་ཆུའི་དཀའ་ངལ་འཕྲད་རྒྱུ་རེད
ཉམས་ཞིབ་པ་མེ་དྷི་ལིན་ལེ་ཕོ་ལེ་ཞེས་པས་བོད་ཀྱི་གཙང་པོར་རྒྱ་ནག་གི་ཆུ་རགས་ཀྱི་ལས་གཞི་བསྐྲུན་པའི་རྐྱེན་གྱིས་ ༢༠༢༥ ནང་ཚུན་དུ་འཛམ་གླིང་གི་མི་ཐེར་འབུམ་ ༡.༨ ལ་ཆུའི་དཀའ་ངལ་འཕྲད་ཀྱི་ཡོད་སྐོར་བཤད་ཡོད་རེད་ཅེས་རྒྱ་གར་བོད་རང་བཙན་སློབ་ཕྲུག་ཚོགས་པའི་ཚོགས་གཙོ་བསྟན་འཛིན་ཚེ་ལྷས་བརྗོད་སོང་།
ཟླ་འདིའི་ཕྱི་ཚེས་ ༢༢ ཉིན་གྱི་སྔ་དྲོར་དྷ་ས་མེག་གྷན་གཙུག་ལག་ཁང་གི་འཁྲིས་སུ་བོད་རང་བཙན་སློབ་ཕྲུག་ཚོགས་པས་འཛམ་གླིང་ཆུའི་ཉིན་མོ་དང་སྟབས་བསྟུན། བོད་ཀྱི་གཙང་པོའི་གལ་གནད་ཐོག་གོ་རྟོགས་སྤེལ་ཕྱིར་བསྒྲགས་གཏམ་དང་། མཚན་རྟགས་བསྡུ་རུབ། ཁ་པར་གཏོང་འཇུག་པ་བཅས་ཀྱི་ཐོག་ནས་ལས་འགུལ་ཞིག་སྤེལ་ཡོད་པ་རེད། ལས་འགུལ་གྱི་རྣམ་པ་ནི་ཁ་པར་གཏོང་བཞིན་པའི་འདྲ་རིས་ཤིག་ཤོག་བྱང་ཆེན་པོ་ཞིག་གི་སྟེང་བྲིས་ཡོད་པ་དང་། འདྲ་རིས་སྟེང་གི་ཁ་པར་ཨང་གྲངས་ཐོག་མི་སུས་ཁ་པར་གཏོང་ཙམ་བྱས་ན། དེའི་ཁ་པར་ནང་བོད་ཀྱི་གཙང་པོའི་གལ་གནད་འཁོད་པའི་འཕྲིན་ཐུང་ཞིག་འབྱོར་གྱི་ཡོད་པ་དང་། ལས་འགུལ་དེ་དྲ་རྒྱ་ཐོག་སྤེལ་འགོ་བཙུགས་ནས་བདུན་ཕྲག་གཅིག་ཙམ་གྱི་རིང་ལ་མི་ ༡༠༠ ལྷག་ནས་ཁ་པར་འབྱོར་ཟིན་ཡོད་པ་རེད་ལ། དེ་རིང་ཉིན་གང་དངོས་སུ་ལས་འགུལ་སྤེལ་བ་བརྒྱུད་མི་མང་པོ་ཞིག་ལ་གོ་རྟོགས་སྤེལ་ཐུབ་པའི་རེ་བ་བྱེད་ཀྱི་འདུག
ལས་འགུལ་དེའི་སྐོར་རྒྱ་གར་བོད་རང་བཙན་སློབ་ཕྲུག་པའི་ཚོགས་གཙོ་བསྟན་འཛིན་ཚེ་ལྷས་བོད་རྒྱ་ནག་གི་མངའ་འོག་ཏུ་བསྡུ་བའི་དམིགས་ཡུལ་གཅིག་ནི། འཛམ་གླིང་གི་རྒྱལ་ཁབ་མང་པོའི་ཆུའི་འབྱུང་ཁུངས་བོད་ལ་ཐུག་ཡོད་པས་ཡིན་པ་དང་། དེ་བཞིན་རྒྱ་ནག་གིས་ ༢༠༡༦ ནས་ ༢༠༢༠ བར་ལོ་ལྔའི་རིང་ལ་བོད་ཀྱི་གཙང་པོ་རྣམས་སུ་ཆུ་རགས་ཆེན་པོ་ ༧ རྒྱག་རྒྱུའི་ལས་གཞི་སྤེལ་གྱི་ཡོད་སྐོར་གྱི་ཡིག་ཆ་བཀྲམ་ཡོད་སྟབས། ཆུ་རགས་དེ་དག་ལ་བརྟེན་ནས་བོད་གཅིག་པུ་མ་ཡིན་པར་རྒྱ་གར་གཙོས་པའི་ཨེ་ཤི་ཡའི་རྒྱལ་ཁབ་མང་པོར་ཆུའི་དཀའ་ངལ་འབྱུང་གི་ཡོད་པ། ཉམས་ཞིབ་པ་མེ་དྷི་ལིན་ལེ་ཕོ་ལེས་རྒྱ་ནག་གི་ཆུ་རགས་ ༧ གྱིས་རྐྱེན་གཙོ་བོར་བྱས་ཏེ་ ༢༠༢༥ ནང་ཚུན་དུ་འཛམ་གླིང་གི་མི་ཐེར་འབུམ་ ༡.༨ ལ་ཆུ་ཉུང་དྲགས་ནས་གནོད་སྐྱོན་ཚབས་ཆེན་ཐེབས་ཀྱི་ཡོད་སྐོར་བཤད་ཡོད་པ། ལ་ཝོ་སི་དང་། ཁོམ་བྷོ་ཊི་ཡ། ཐའེ་ལན་ཌི། ཝེ་ཏི་ནམ་བཅས་ཀྱིས་ཚོགས་ཆུང་ཞིག་བཙུགས་ནས་བོད་ནས་བཞུར་བཞིན་པའི་རྫ་ཆུ་སྐྱོབ་ཕྱིར་རྒྱ་ནག་ལ་གནོན་ཤུགས་སྤྲོད་ཐབས་ཀྱི་ལས་འགུལ་ཞིག་སྤེལ་གྱི་ཡོད་པས་དེར་རྒྱལ་སྤྱིའི་ཐོག་ནས་རྒྱལ་ཁ་ཤུགས་ཆེན་པོ་ཐོབ་ཡོད་སྐོར། ལས་འགུལ་དེ་ནང་བཞིན་རྒྱ་གར་དང་བྷང་ལ་ལྡེ་ཤིས་ཀྱང་ཚོགས་ཆུང་ཞིག་བཙུགས་ནས་ཡར་ཀླུང་གཙང་པོའི་ཐོག་ལས་འགུལ་ཞིག་སྤེལ་ཐུབ་ན་ཁོ་རང་ཚོར་ཆུའི་དཀའ་ངལ་མི་འཕྲད་པའི་ཁར་ང་ཚོ་བོད་ཀྱི་ཆུ་སྲུང་སྐྱོབ་ཐུབ་བའི་དགེ་མཚན་ཡོད་པས། རྒྱ་གར་དང་བྷང་ལ་ལྡེ་ཤིས་ལས་འགུལ་དེ་འདྲ་ཞིག་སྤེལ་རྒྱུ་གལ་ཆེན་ཡིན་སྐོར་སོགས་བརྗོད་སོང་། དེ་བཞིན་མོས་ད་ཐེངས་ཙམ་མ་ཡིན་པར་ལོ་སྔོན་མ་ལ་ཡང་ལས་འགུལ་དེ་སྤེལ་ཡོད་སྐོར་དང་། ད་ཐེངས་ཀྱི་རྒྱ་གར་བོད་རང་བཙན་སློབ་ཕྲུག་ཚོགས་པའི་ལས་འགུལ་ནི་བོད་ཀྱི་ཆུ་བོ་ཁག་ལས་གཙོ་བོ་ཡར་ཀླུང་གཙང་པོ་དམིགས་སུ་བཀར་ནས་ལས་འགུལ་སྤེལ་བ་ཞིག་ཡིན་སྐོར་སོགས་བརྗོད་སོང་།
གསར་འགོད་པ་བཀྲ་ཤིས་དོན་གྲུབ།
བོད་ཀྱི་བང་ཆེན་ལས་དྲངས།


text:
རིག་གཞུང་བརྗེ་རེས།
- Details
- དཔར་འགྲེམས་ཟླ་ཚེས།: Thursday, 25 May 2017 10:44
ངེད་ཚོགས་པའི་རིག་གཞུང་བརྗེ་རེས་ཀྱི་ལས་གཞིའི་འོག ང་ཚོས་བཅོས་མིན་གྱི་ལམ་ (Rustic Pathways) ཞེས་པ་ནས་འདི་ལོའི་ཆེས་ཐོག་མར་སློབ་མ་ཁྱུ་ཞིག་ལ་སྣེ་ལེན་བྱས། དེ་ཡང་ (Lycée Français de San Francisco, a bilingual French school)
སོགས་ནས་སློབ་མ་བཅུ་གཅིག་ཙམ་འདིར་གཟིགས་སྐོར་ལ་འབྱོར་བ་དང་། ཁོང་ཚོ་མེག་ལོར་དུ་ཉིན་གསུམ་བཞུག་རིང་། ལྷའི་སྐད་ཡིག་འཛིན་གྲྭའི་སློབ་མ་རྣམས་དང་ལྷན་དུ་སློབ་སྦྱོང་བྱེད་པའི་གོ་སྐབས་བསྐྲུན། བཅོས་མིན་གྱི་ལམ་ (Rustic Pathways) ཞེས་པ་ནས་ཡིན་པའི་ཨཱི་མ་དྷན་ཧེ་ཝི་ཟེར་བས། “ངས་བོད་ཀྱི་ལོ་རྒྱུས་དང་། དོན་དངོས་སུ་ཁོང་ཚོས་བོད་ནང་དུ་འཐབ་རྩོད་ཇི་ལྟར་བྱེད་བཞིན་པའི་སྐོར་ནས་མང་དུ་ཤེས་སོང་བ་དང་། གཞན་ལ་སློབ་པ་དང་། རང་གིས་སྦྱོང་བ་གཉིས་དུས་གཅིག་ཏུ་བྱེད་པ་དེ་ནི་ང་ལ་མཚོན་ན་ཉམས་མྱོང་ཤིན་ཏུ་གལ་ཆེན་ཞིག་ཡིན།” ཞེས་གསུངས། ཨ་རིའི་སྒྲིག་འཛུགས་དེས་སློབ་མ་རྣམས་ལ་དོན་སྙིང་ལྡན་པའི་འགྲུལ་བཞུད་ཀྱི་ཞབས་ཞུ་དང་། འཛམ་གླིང་གི་ས་ཕྱོགས་གང་སར་སློབ་སྦྱོང་དང་། དང་བླངས་ཀྱི་གོ་སྐབས་སྐྲུན་བཞིན་ཡོད་པ་རེད།
ཐེངས། {hits}152{/hits} བཀླགས་འདུག


text:
- མདུན་ངོས་སུ། »
- ཚན་རིག་ཤེས་བྱ། »
- བྱ་རིགས་དང་དྲི་ཚོར་གྱི་ནུས་པ།
སྤེལ་མཁན། : tsenrig 7/31/2008
ད་བར་ང་ཚོའི་ཤེས་ཚོད་ལྟར་བྱས་ན། གཟུགས་དང་སྒྲ་གཉིས་བྱ་རིགས་ལ་གལ་གནད་ཆེ་བའི་ཚོར་བ་གཉིས་ཡིན། འོན་ཀྱང་ད་ཆ་ཚན་རིག་པ་ཁག་གཅིག་གིས་སྔ་མོའི་བྱ་རིགས་ཀྱི་འགྱུར་རྡོ་ལ་རྟོག་ཞིབ་བྱས་པའི་བརྒྱུད་ནས་ཁོང་ཚོར་དྲི་ཚོར་གྱི་ནུས་པ་ཡང་འཕེལ་འགྱུར་ལེགས་པོ་བྱུང་ཡོད་པ་ཤེས་རྟོགས་བྱུང་ཡོད། བྱ་རིགས་ནང་དྲི་ཚོར་གྱི་ནུས་པ་དེ་ད་བར་དེ་ཙམ་འཕེལ་འགྱུར་བྱུང་མེད་པའི་ཡོངས་གྲགས་ངོས་འཛིན་བྱེད་ཀྱི་ཡོད་པ་རེད།
ཉ་རིགས་དང་ནུ་གསོའི་སེམས་ཅན་གྱི་རིགས་ལ་དྲིའི་ཚོར་བ་ཇི་ཙམ་གལ་ཆེན་པོ་ཡིན་པ་དེ་བཞིན་བྱ་རིགས་ཚོར་ཡང་དྲིའི་ཚོར་བ་གལ་ཆེན་པོ་ཆགས་ཡོད། འདི་ནི་པི་ལིང་གཙུག་ལག་སློབ་གཉེར་ཁངགི་ཚན་རིག་པ་སིལ་ཀི་སེཊེགྷར་(Silke Steiger )དང་ཁོང་གི་ལས་རོགས་ཚོས་ཞིབ་འཇུག་རྒྱུན་རིང་བྱས་པའི་གྲུབ་འབྲས་ཀྱི་མཇུག་སྡོམ་དེ་རེད། ཉེ་དུས་ཞིབ་འཇུག་ཁག་ནང་ཤེས་རྟོགས་བྱུང་བར་གཞིག་ན། བྱ་རིགས་ཁག་གཅིག་གིས་དྲི་ཚོར་བྱེད་ཀྱི་ནུས་པ་ལ་བརྟེན་ནས་ཕན་ཚུན་ཕྱོགས་སྐྱོད་བྱེད་པ་དང་ཁ་ཟས་འཚོལ་བར་མ་ཟད། ཕན་ཚུན་ངོས་འཛིན་ཡང་དྲི་ཚོར་གྱི་ལམ་ནས་བྱེད་ཀྱི་ཡོད། གནས་ཚུལ་འདི་ཤེས་རྟོགས་ཡོང་བར་ཚན་རིག་པ་ཚོས་བྱ་རིགས་ཀྱི་རིགས་ས་(DNA) ལ་བརྟག་དཔྱད་བྱས་པ་དང་། དེ་ཡང་རིགས་ས་ཀྱི་ནང་དྲི་ཚོར་བྱེད་ཀྱི་རིགས་ས་ཇི་ཙམ་ཡོད་མིནབལྟས་པ་དང་རྒྱུ་མཚན་ནི། རིགས་ས་ཀྱི་གྲངས་འབོར་ཇི་ཙམ་ཡོད་པ་དེ་ཚོད་ཀྱི་དྲི་མ་འདྲ་མིན་ཚོར་ཐུབ་པའི་ནུས་པ་ཡོང་གི་ཡོད། དེ་ཡང་ཁོང་ཚོས་བྱ་རིགས་འདྲ་མིན་དགུ་ཙམ་གྱི་ཐོག་བརྟགདཔྱད་བྱས་ཡོད་པ་དང་ཁོང་ཚོའི་དྲི་ཚོར་བྱེད་ཀྱི་རིགས་ས་དེ་བྱ་རིགས་ནང་ཁུལ་ཕྲན་བུ་མི་འདྲ་བ་རྙེད་ཡོད། དཔེར་ན། ནེའུ་ཛི་ལནཌ་རྒྱལ་ཁབ་ནང་ཡོད་པའི་ཀེ་ལྭེ་རྒྱ་སྨུག་ཅེས་པའི་བྱིའུ་དེའིདྲི་ཚོར་གྱི་རིགས་ས་དེ་ཀེ་ན་རི་ཞེས་པའི་བྱིའུ་ལས་ལྡབ་དྲུག་གིས་མང་བ་ཡོད་པ་རེད། དེ་བཞིན་ཁོང་ཚོས་བྱ་རིགས་ཀྱི་ཀླད་པའི་ནང་དུ་བརྟག་དཔྱད་བྱེད་སྐབས་དྲི་ཚོར་བྱེད་ཀྱི་ཀླད་པའི་ཆཤས་དེ་ཡང་ཆེ་ཆུང་འདྲ་མིན་ཡོད་པ་རྙེད་ཡོད། ཚན་རིག་པ་ཁོང་གིས་བཤད་པར། རིགས་ས་ནང་དྲི་ཚོར་བྱེད་ཀྱི་གྲངས་འབོར་ཇི་ཙམ་ཡོད་པ་དེའི་ཚོད་ཀྱིས་དྲི་འདྲ་མིན་ཚོར་ཐུབ་ཅེས་དང་། ཀླད་པའི་ནང་དྲི་ཚོར་བྱེད་ཀྱི་ཆ་ཤས་དེ་དྲིའི་བརྡ་འཕྲིན་རྣམས་དབྱེ་ཞིབ་བྱེད་རྒྱུ་ཡིན་པས་རིགས་ས་ནང་དྲི་ཚོར་བྱེད་ཀྱི་གྲངས་འབོར་དང་ཀླད་པའི་དྲི་ཚོར་བྱེད་ཀྱི་ཆ་ཤས་བར་འབྲེལ་བ་ངེས་ཅན་ཡོད་ཅེས་གསུངས་འདུག གནས་ཚུལ་འདིའི་རྒྱུད་ནས་ཤེས་རྟོགས་བྱུང་བ་གཞན་ཞིག་ནི་སྤྱིར་ནུ་གསོའི་སེམས་ཅན་བཞིན་བྱ་རིགས་ཚོའི་ནང་དྲི་ཚོར་གྱི་ནུས་པ་འདྲ་མིན་ཡོང་དགོས་པ་འདི་ཡངགཙོ་བོ་ཁོར་ཡུག་གི་རྐྱེན་བྱེད་ཀྱི་ཡོད་པ་བཤད་ཡོད། མི་ལྟ་བུར་མཚོན་ན། རིགས་ས་ནང་དྲི་ཚོར་བྱེད་ཀྱི་མང་པོ་ཡོད་ཀྱང་དེ་དག་ཚང་མ་རྗེས་སུ་ནུས་པའམ་བྱེད་ལས་ཅན་དུ་འགྱུར་གྱི་མེད། དེ་ལས་ལྡོག་སྟེ་བྱ་རིགས་ཕལ་ཆེ་བའི་ནང་དྲི་ཚོར་གྱི་རིགས་ས་དེ་རྗེས་སུ་ནུས་ཅན་ནམ་བྱེད་ལས་ཅན་དུ་འགྱུར་བ་ཡིན།